E Menez Arre ha war hor maeziou/a-bezh - Wikimammenn\nE Menez Arre ha war hor maeziou/a-bezh\n< E Menez Arre ha war hor maeziou\nE Menez Arre ha war hor maeziou\nImprimerie Francisque Guyon, 1922\nE Menez Arre\nwar hor maeziou\n« Éclaire les esprits sans dessécher les âmes ».\n« Sklerijennomp ar sperejou\nHep dizec’ha an eneou. »\nimprimerie francisque guyon, libraire-éditeur\nRue Saint-Gilles, 4\nD’AN AOTROU DUPARC,\nEskob a Gemper hag a Leon, Gwir-Vreizad, Mirour ar Brezoneg,\nTesteni a drugarez hag a zoujans.\nO va menez benniget,\nVa menez muia-karet,\nTest eus va c’henta sellou\nHa va c’henta kammejou,\nOuz da droad, em yaouankiz,\nNerz an Awen  a zantis\nO redek en istoriou,\nRimadellou ha soniou,\nKontet pe ganet da noz,\nA-raok mare ar repoz,\n’Pad ma trôe an hinkin\nE skleur ar goulou-rousin.\nTost d’it e veven eürus,\nPep tra d’in ’oa talvoudus ;\nE ti kement amezeg\nAn darempred a oa c’houek ;\nHoll ’tremenent o buhez\nPinvidik ’n o faourentez.\nAboue m’am eus da guitêt,\nDa wel a gavan kaerêt.\nDa noz, pa blegez da chouk,\nPa ’n em c’hrounnez a liou moug ;\nE tommder an heol bervet\nPa vez da lann alaouret ;\nPa zigouez c’hoaz an erc’h gwenn\nDa c’harlantezia da benn,\nEm c’hreiz e tason eur c’han\nSkiltrus ha doun ha ledan,\nEur vouez na vez nepred mud :\nKomz a ra en avel yud,\nHag en distera aezenn\nE klemm en huanadenn.\nN’oufe kana telenn aour\nSkleroc’h ton d’am skouarn baour !\nBez’ eo mouez ar Gelted koz\nA gar boudal o menoz\nEn Arre, o minihi,\nPa rankjont lezel o zi\nRag ar gwall-ziaveziad \nA vac’has douar o zad.\nEnnoun en em led da vouez\n’Vel al lano war an traez,\nVa menez muia-karet !\nE goudor Roc’h ar Feunteun e Menez Arre\nD’an Aotrou Vallaux\nN’oufed tremen aman hep sonjal en enkrez,\nEn dudi bet ’n hon raog aboue ma ’z eus buhez.\nN’em zislavari ket, Roc’h koz, rak da-unan,\nMoarvat, en em blijes o welet oc’h ehan,\nGourvezet ouz da droad, en o limouzinen,\nMesaerien ar menez, o denved ’n o c’hichen.\nO hun ne veze ket atao didrouz ha c’houek :\nDindan skleur ar stered koublou bleizi naonek\nGant o sell lugernus ’dostae a-wechou\nOaz al loened tener, bodet er riboulou.\nAr chas a razailhe ha mouez ar c’herniel-bout\nDiwar veg ar reier a rôe da c’houzout\nE rede, tro-war-dro, spouronus d’ar maeziou,\nDrastus d’an tropellou, preizerien, gwir-diaoulou.\nHa daoust d’an holl zifenn, pet mintin ’zo bet test\nEus maro einigou ’doa talvezet da fest\nDa vleizi digouezet gant harp sioulik an noz,\nPa vez pep krouadur en douar o repoz !\nGwelet ho peus ivez ar pez na welomp ken,\nMarradegou strivus, ha poelladou an den\nE gwaremmou Flagouz  pa gaved en tiez\nIrc’hier leun a zegal ’vit bevans ar bloavez.\nPebez gouel dirazout, touzet pep lodenn-var,\nPa veze ar gouren etre gwazed dispar\nEvit gounit ar maout a rôed d’ar gwella,\nD’an hini a varre en eur c’hrog buana\nPemzek, ugent troatad a-hed, a ledanded,\nRannet, er mintivez, gant kouerien dibabet !\nEz kichen, o Roc’h koz, ken ne gaver marrer ;\nE lec’h ’zo kemeret gant an trouc’her gouzer.\nWar nebeutât ez a o-unan an denved…\nNe chom ken en o zav nemet da vein kalet !\nAn tremeniad diouzit a zistro hep sellout…\nLeal, me ne fell d’in dont d’az tianzavout,\nHa, pa na gouezo ken e kleuz da ziskouarn\nNemet lenvou skrijus sutell  an hent-houarn,\nE mordrouz an avel em c’hlevi o kana\nEz meuleudi, o Roc’h, an toniou ar brava…\nAr brug, al lanneier a gemmesko o mouez\nEvit lavaret d’it ez out eus hon lignez.\nD’an Aotrou Fanch Dagorn\nLiven-gein Breiz-Izel, e-kreiz menez Arrez,\nE-kichen Sant-Mikel ’n eur poull a ziazez ;\nHa sed aman ar yun, tachen distro, moeltr, yen,\nE-lec’h gant levenez n’en em avantur den.\nO dremwel kudennek, douar fraost ha gwenvet,\nBro an touarc’hennou, a raden marellet,\nAtao ez out digor da hirvoud an avel\nHa d’an houidi gouez a zeu a denn-askell !\nD’an amzer vrumennet war da stankou chaget\nE lugern misterius taniou-noz drouk-livet ;\nEneou ’zo e poan, hervez eul lavar koz,\nO c’hortoz er c’horn-man tremen d’ar Baradoz ;\n’Pad ma tomm en oaled ’n eur gana kantikou\nMesaerien denved ’n o dourn chapeledou.\nE GWELE AR RAMZED\npe Stankenn an aod \nD’an Doktor Coquil.\nIskisat da welet eo Gwele ar Ramzed\nGant dent lemm an avel, ar glao, ar skorn kleuzet !\nKrenvoc’h eget ar maen eo, eta, an amzer\nP’eo gwir e teu a-benn da renvia ar reier,\nD’o lakat da ruilha tamm-ha-tamm er ganien,\nDa stanka al lennou, da stouva pep lagenn.\nKoulskoude, ar vuhez n’eo ket hepken garo :\nKrouïdigez dalc’h-mat ’gaver ’tal ar maro ;\nMa ’z a kalz traou da get ’n em ziskouez re nevez ;\nBepred e korn pe gorn e sav talvoudelez.\nPleget dindan an oad, deut gwezen dizeliet,\nNa glemmomp ket eta ; gant re-all ’vimp heuliet.\nNerzek, gwanik, toc’hor, greomp diouz hon doare,\nHa lakomp hon fizians e Madelez Doue.\nSetu va menoziou e Gwele ar Ramzed,\n’N eur adkemer va hent, tost an heol da guzet ;\nWar dorgenn Sant-Mikael e tarze ken dispar\nMa chomis gourzavet, diskabell, dilavar.\nGalv mesaer menez Arre\nD’am nizez J. Grall.\nO lo le, o lo le, o lo le, o lo le\nO lo, breudeur, deut d’am c’hichen ;\nO lo le, o lo le, o lo le, o lo le,\nSelaouit va c’hanaouen.\nO lo lo. O !\nVa-unan el lann divuzul,\n’Renkan chom pemde ha sul,\nEn eur welet ’c’h en em astenn,\nAskell ar skoul ’us d’am fenn,\nHa klujet ar vran velkonius,\nD’am c’halon gwall-ankenius.\nEr pellder mouez ar gornigel,\nA c’hournij ’barz an avel.\nE-pad ma seblant va ene\n’N em leda war ar mene.\n’Renkan chom pemde ha sul.\nO lo, breudeur, deut d’am c’hichen.\nD’an Aotrou Fransez Vallée.\nSetu me, va mignon, e-kreiz menez Arre,\nE parrez Lennedern, kousket en eur gwele\nWar ar plouz hag ar pell, ostiziad eun den mat,\n’Vel gwechall er Fouilhez pa oan e ti va zad.\nWar leur-vaen an oaled, e kichenig an tan,\nAr c’hizier o soroc’h, ’n eur denna o alan,\nTik-tak ar momeder o skei en horolaj\nA zigas d’in sonjou eus va bugaleaj.\nDirazoun ’n em ziskouez neuze nozveziou kaer,\nPa laremp, goude koan, a-gevret ar bater,\nHeuliet gant lennadur burzudou hon Zent koz\n’Veze kavet ’n eul levr a lezed deiz ha noz\nWar eur planken dero a-us d’ar siminal,\nA rumm-da-rumm, hep mar, ’boe an amzer gwechall.\nE peurrest an nozvez ’konted rimadellou,\nHa ’kemmesked zoken gwerziou ha kantikou…\nMoueziou hon gourdadou, kanaouennou neve\n’Rae tregerni neuze pep tôenn e Kerne.\nMADOBER AR MENEZ\nD’an Aotrou Ernault.\nGoude eun endervez tremenet er mene,\nE tistroït d’ar gêr, barret a levene ;\n’N em zastumit ’n ho ti e sklerder ar goulou,\nHoc’h ene sioulaet, dieub diouz hualou.\nBez’ ho po marteze deveziou ankeniet,\nGlac’har, tristidigez pe nebeut a yec’hed,\nEzomm da bellaat diouz pep sort enkreziou…\nO, neuze, kemerit ravent ar meneziou !\n’N o c’halon e kavoc’h gwell eget e lec’h-all :\nDudi an daoulagad, paouez evit ho tal,\nEul louzou d’ho poaniou, krenvder e pep ezel,\nHa damant d’ho preudeur a c’houlenn ho skoazell.\nEno, war barr al lann, ’kreiz ar roz digenvez,\nEn ec’honder divent ’santit ho tistervez ;\nDiskennet er blênenn e varnit dic’harvoc’h\nHa gant eun dremm habask ar re ’zo dindanoc’h.\nAN ANJELUS ER MENEZ\nD’an Aotrou Quemener, Kuzulier-meur en Drew-Nevez.\nPlouneour, Kommana, eur bagad parreziou\nE skleur ruz an dremmwel a ziskouez o zouriou ;\nPep trouz ha pep soroc’h el lanneg ’zo tavet ;\nDerou-noz a dosta ; gortoz ’rêr ar stered.\nSetu an Anjelus o tinsal tro-war-dro,\nMoueziou skiltr ar c’hleier o luskellat ar vro.\nO bouderez hoalus a vrava pep pardaez,\nA beurc’hra an devez er parkou war ar maez !\nEur mor a venoziou a lakez da c’henel\nE doun kalon an den pa vez ’n heol o vervel :\nSonj e vugaleaj, envor e yaouankiz,\nGwir frealzidigez evit an ene skuiz\nGourzavet eur wech c’hoaz dre ma verz en dremwel,\nTre, du-hont er C’hornog war-zu Brest, pell, pell, pell,\nEur wagen goumoulus ’c’hourvez war ar blênenn\nKent d’ar menez steuzia ’kreiz an denvalijenn.\nPa dinto ar c’hleier\nD’an itron Carrer.\nPell diouz tourni ar bed, diwar Roc’h Stumenven \nEdon oc’h evezia, e dinaou ar zaven,\nOuz poelladou an den e lannou Breiz-Izel,\nEvit kreski e vad ha rei d’e Vro skoazell,\nPa glevis, d’ar pardaez, e parroz Sant-Riwall,\nEur c’hloc’hig o son glas d’eur vaouez didamall,\nMarvet ’n eur wilioudi daou vugelig gevell,\nAn naovet ha dekvet a lakas da c’henel.\nRaktal en em sinas kement a laboure\nE-kreiz o douarou, war gostez ar mene ;\nHag a-unvan gante e laren eur bater\n’Vid ar vamm dremenet, merzerez d’he dever.\nEvel ma tostae an arched d’an iliz,\nE stoue d’an daoulin pep maeziad ha bourc’hiz,\nDeuet d’e ziambroug, hag en hent ar baotred\nA daoliou gwialenn a harze o loened.\nAr c’hleier a dinto eun devez evidomp\nPa zeuio an Ankou da chervel ac’hanomp.\nRa zantor en eur-ze eun daskren tro-war-dro,\nRa bedo unanet holl Gristenien ar Vro !\nSANT YANN E MENEZ ARRE\nD’an Aotrou Moré, Person.\n1. Menec’h, beleien,\nDarn bet merzerien,\nPa deujont ’n hon bro\nNe weljont tro-dro\nNemet tud diroll,\nDare d’en em goll.\n2. Sant Yann Badezour\n’C’halvjont d’o sikour\n’Vit lakat da ren\nAl lezenn gristen\nE-lec’h oa gwechall\nHepken techou fall.\nGloar d’hon Aotrou,\n’Barr an Nenvou !\nRa vo pedet,\nRa vo meulet,\nEn hon parroz,\nDeiz ha noz !\n3. Skoazellet gantan\n’Vel m’emomp breman,\nE savjont o mouez,\nNerzus ’n hon touez,\nHag eun heol neve\n’Luc’has er mene.\n4. ’Vel ed en ero\nE pep korn ar vro,\n’Tiwan Kristenien ;\nHag ar veleien\n’Veul hano Doue\nWar Venez Arre.\n5. A-us e sanker\nStart Kroaz ar Zalver :\nE-kreiz an oabl splan\nHi ’voe an tour-tan\nA deuzas an noz\n’Gelc’hie bon Tud Koz.\n6. Mibien ar Mene\nA garas aboe\nSant Yann Badezour,\nD’an holl melezour,\nD’ar Gwir difenner\nHag ouspenn merzer.\n7. Evel hon Patrom,\nPa vezo ezomm,\nEnep pep gwallour\nHa pep touellour,\nHarzomp, tud divrall,\nDispont ouz ar Fall.\nSAPIN AR GWAREMMOU KOMPEZ\nGreomp eur zell, kenvreudeur, ouz ar wezenn sapin\n’Weljomp o tiouana en amzer hon mintin.\nDre zigouez e savas hec’h-unan er menez,\n’Vel eur paour hep goudor, sioc’han en he buhez ;\nKannet gant an avel e kreskas disterik\nE-pad ma vrasaemp e sioulder hon c’hêrig.\nDigenvez war he c’hleuz he deus-hi gouzanvet\nMorglao ha kaouadou, dindan eun oabl louet.\nTommder meur a hanvez he lakas da zec’ha,\nHa garventez ar goanv ken ’lies da skoana.\nDiouz he reuziou, deskomp ez eo mat er bed-ma\nAn eil war egile gallout en em harpa.\nUnvaniez a zo nerz, eun dra ken talvoudek,\nDreist-holl en hon maeziou, evit peb amezeg.\nEtrezomp, kenvroïz, penaos rei kaeroc’h skouer\nEget kengarantez ? Piou ’garfe he diouer ?\nRa bado keit ha ni ! P’hon diskaro an oad,\nHe c’houn a c’halvimp c’hoaz da zont d’hon luskellat.\nPadus e voe hon zell ouz ar wezenn sapin\nAr rec’hier ’zo kuzet war gein menez Arre,\nDindan ar c’houmoul teo, ledet war o gorre.\nAn noz maro a ren ; ne wel mann al lagad,\n’Met en denvalijen ’klever lern o c’harmat.\nMe ’n em gav a-unvan gant dremwel du ar roz :\nKarout ’ran ’n em sonjal, aman, ’barz va farroz.\nAzezet em oaled, e sioulder an nozvez,\nC’hortozan ma sono ar c’hloc’h eur ar paouez.\nWarc’hoaz beure, an noz gant an deiz bet trec’het,\nHa war an douarou, splan an heol benniget,\nE santin en va c’hreiz nerz eur vuhez neve :\nGoude tristidigez e par al levene.\nAn diskar-amzer a goueze\nTrist ha kudennek er mene,\nHa golei a rê war eun dro\nKouls ar c’halonou hag ar vro.\nDre gerzet ’hed an henchou-treuz,\nPa zaven va fenn ’us d’ar c’hleuz,\nE welen kouerien er parkou :\nN’anavezen ken o dremmou.\nHa dirazoun ’heje eun neiz\nGoullo e-mesk ar skourrou leiz :\nAl lapoused en doa maget\nDiouzimp, ’m eus aon, o doa pellaet !\nO son kanv, anken ha dilez\nA laka pep tra en enkrez.\nPedenn d’am Menez\nP’eo gwir, o va menez, c’houi ho peus rôet d’in\nAr galloud, an Awen da ganan bep mintin\nHo tremwelou ec’hon, grit m’hellin echui\nAl levr ’m eus digoret a-ratoz ’vidoc’h-c’hui !\nRoït d’in an amzer d’e skriva penn-da-benn\n’Vit ma kavor ennan e pep gwerz ha linenn,\n’Keit ma komzor hor yez, ’pad m’he lennor ive,\nKarantez sakr ar Vro a c’hoursao va ene !\nO va leuskit, Menez, eur pennad c’hoaz dihun :\nMe guzul ar fizians, ne c’hlac’haran nikun.\nEun deiz da zont, moarvat, Spered Breiz war ho lein\nA vo d’am c’henvroïz ar Steredenn a vlein !\nPeurc’hraet va holl labour ha dor va zi prennet,\nMe a yelo hep keuz da c’hourvez er vered,\nEvurus o selaou, dindan ar gwez ivin,\nEvn ar Vro o richan, e splannder ar mintin.\nD’am mignon ha kenvreur René Villard.\nDa boent an neizeta, gant va zad, goude Pask,\nEur zulvez d’abardaez, e rean eün enklask.\nSonj am eus e touge er mereuriou pep kleuz\nEur bod pin pe lore, pe c’hoaz eur brankig beuz.\nEn henchou e santemp, e pep lec’h, ’us d’hon penn,\nEzennou flour ar plant, ha dreist-holl ar spern gwenn.\nSeder ez oa ar c’houer, ken pinvidik ken paour,\nO welet ar girzier, al lanneg melen-aour,\nAn ed o tiwana, ar prajou o c’hlaza,\nHa war ar gwez-frouez an deliou o vrousta.\nEn-dro d’an douarou, kerkouls hag er c’hoajou,\nMil mouez a richane, a veule an Nenvou…\nPa c’hoantas d’ar goukoug meska he c’hanaouenn,\n’Vel da gaerât ar vro a gavemp ken laouen…\nNeuze, en e c’hodell va zad a gemeras\nDaou wenneg evidoun, ha fraez e lavaras :\n« ’Traou Doue, grit, mar plij, na renkfe va bugel\nDiouerout e vara, glebia e ziwaskell !… »\nZe ’zo eun dra zister ; c’houek eo da vihana\nHen klevet er galon, c’houekoc’h c’hoaz hen kana.\nGoude eur barrad-glao\nAn oabl ’oa entanet, ken sklêr ha ken skedus,\nPa zavas, d’an enderv, eun amzer arneüs !\nPrest ’n eur glogorenni eur glao pil a gouezas,\nHag al labourerien ker buan a dec’has\nEvid en em zastum e kostez ar c’hleuziou,\n’Vel ma ra an denved pa gurun er maeziou.\nPa ehanas ar glao, pebez freskadurez,\nHa d’an holl douarou gwellat magadurez !\nPebez sioulder ive ! Gant va divrec’h kroazet\nOuz an Hend-Izella  e sellan sebezet.\nAn heol splann war ar vro ’lugernas a neve ;\nPep tra a advevas. Ar golvaned  ’heje\nO diwaskell glepiet araok mont da enklask\nO boued war al leuriou. ’N eur wezenn eur vondrask\nA gane ken nerzus en eun ton ken sklintin\nMa sonjen na voe bet biskoaz kaeroc’h mintin.\nD’an hevelep euriou, an holl draou war ar bed\n’Dle santout en o c’hreiz buhez hag eurusted.\nMOUEZ AN DORNEREZ\nDa F.-M. Bothorel.\nPegen laouen e oamp e-barz va ziegez\nO welet war al leur o trei an dornerez !\nE-kichen an oaled, ar merc’hed a dride ;\n’N eur ober ar bern plouz va zad a vousc’hoarze ;\nAn eil hag egile, diredet d’hor zikour,\n’Gaved atao seder ’pad an euriou labour.\nDa noz, ’vit ar peurzorn, « marc’harit »  war an dôl,\nAr wazed a lare : « Yec’hed, eost mat d’eomp holl ! »\nDa benn eun deiz skuizus, eur banne gwin-ardant\nNe ra droug da nikun ’met d’an den diskiant.\nLakaet tan er c’horn, ar re goz a gomze ;\nNeuze an dud yaouank buan en em vode,\nHag a lamme er-maez, er Porz-Kloz da zansal ;\nDen ne zonje, moarvat, o gourdrouz, o zamall.\nO deveziou eürus, re vuan tremenet,\nNa pell oun-me breman, pell diouzoc’h tec’het !\nBeb bloaz ’karan distrei e miz eost d’am mene,\n’Vit kaout paouez d’am c’horf hag ehan d’am ene.\nAc’hane pa glevan mouez ar mekanikou\n’N eun draonienn, da zerr-noz, e sioulder ar maeziou,\nE welan a spered va gwella mignoned,\nAet, aman ha du-hont, kalz, siouaz ! d’ar vered…\nVa c’halon velkoniet ’n em garg a enkreziou ;\nTrist ’ve va daoulagad, ’wechou leun a zaerou.\nMouez va bugaleach a glevan e pep son,\nHekleo va yaouankiz e pep lec’h a ziston.\nEur vorenn c’hlac’harus a ziskenn war va fenn ;\nGounid a ran ar gêr, trec’het gant an anken.\nAR FREILHOU KOZ\nA-greiz bale war ar maez\nE kavis ’n eun tiegez\n’Korn al leur, en eul lochenn,\nEur bern freilhou digempenn.\nPoultrennet ’oa o fustou,\nKinviet o gwalennou ;\nO c’habou ’oa prenvedet\nEvel binviou dilezet.\nOuto ne daolen evez,\nHa warno kizellerez,\nPa welis e staen teuzet\nEun hano ’n eur fust skrivet.\nGoulenn ’ris ouz ar perc’hen\nPiou e oa Yann ar Seac’hen.\n— « Va mevel bras en ampoent\n« Ma lojemp an ed ’vel kent ;\n« Gwella dourner ’valee\n« ’Tre ar mor hag ar mene. »\nHa keflusk e vuzellou\nA greskas a-nebeudou.\nDaskren mestr an tiegez\n'Vidoun n’oa ket eur souez.\nWar eul leur eun dournadeg,\n’N he fenn daou waz kalonek\nA skôe an taol a-raok\n’Vel m’en em vroud daou gilhog,\nEn eur lakat da dremen\nO nerz e kerc’ben pep den,\n’Oa ebad tud ar maeziou,\nO levenez er poaniou.\n’Traou Doue ! O freilhou koz,\nEvidoc’h eo deut an noz ;\nEn aner e c’hortozoc’h\nBrec’hiou da gregi ennoc’h ;\nBreman ’ren mekanikou\nEn hor bro war al leuriou.\nLoued oc’h en em astenn,\nSed ho tarvoud da viken !\nKenna vec’h taolet en tan\nEn deiz ’vo graet ouzoc’h van.\nDa vihana, ’n ho tilez\nHo peus va anaoudegez :\nBevet em eus en amzer\n’Rec’h tregerni pep penn-kêr,\nBirvi pennou ar baotred\nHa kalonou ar merc’hed.\nD’an Aotrou Jaffrennou (Taldir).\nKent  terri al linen eus an diou gostezen\nO deus, a-hed an deiz, dalc’het d’en em zouten\nAr freilhou war al leur, gant an taol diweza,\nA lakay an douar, ar c’hranjou da grena.\nEn desped d’ar skuizder, da verka ar peurzorn,\n’Vo graet eur youc’hadeg. Goude, e-barz eur c’horn,\nE sec’hor ar c’houezen ’pad ma tired founnus\nAn Itron eus an ti, en he dorn jistr bervus,\n’Vit treuzi al leuriad da leunia ar weren\nA ro kalon d’an den, ’neta ar c’hourlanchen.\nAr merc’hed a dosta gant o ferc’hier en aer\nDa gempen ar c’holo ’vel en-dro d’an aoter,\nE Rom, ar Vestaled, p’en dije ar roue\nRenet al lidou sakr en enor da Zoue.\nNeuze, holl a vesko c’hoarz ha kanaouennou\nKen na baro en oabl skleur ar steredennou.\nMerc’h ha paotrig, dorn-ouz-dorn,\nA yae war-zu an ti-forn\nDa glask ar guchenn vara\nAozet gant an ed kenta.\nWar o hent da zont d’ar gêr\n’N eur ruza o bouteier\nEc’h azezjont ’tal eur groaz\nO leuskel o zreid en noaz.\nKen mat ’oa c’houez ar guchenn,\nHec’h afedenn ken melen\nMa c’hoanteas d’ê tanva\nHeb dale ar pez bara.\nKalonek e voe boulc’het\nHeman gant ar bizïed\nPa weljont o tont o mamm\nGoustad en eur ober stamm.\nAr verc’h a bedas he breur\nDa ziskleria war an eur\nPenaos en devoa bet naon,…\nRak rebechou he doa aon.\nAr vamm ne laras netra\nDiwar-benn stumm ar bara ;\nGant ar mall ’doa d’her blazat,\n’Kemeras eur genaouad.\nD’ar vugale dizoaniet\nPeb a damm a voe rôet.\nM’ho pije gwel’t o sellou\nPa lakejont o boutou,\nEc’h anzavfec’h ganin-me\nAr gomz a lennoc’h fete :\nN’eus ket c’houekoc’h levenez\n’Get dibri bara nevez !\nAN ARC’H KOZ\nD’an Aotrou abad Fransès.\nPep tra, pep brud, eta, a dremen er bed-man :\nEr solier, o arc’h koz, breman eo da gavan,\nE kostez ar c’heuneud pe dindan ar c’holo,\nGolôet a boultren, prenvedet, divalo,\nHa nann, evel gwechall, e goulou-dor an ti,\n’Kichen ar pep brava eus an arrebeuri.\nNe c’houler ken gwelet da botailh gofeliet,\nTorret, debret a vergl, ha da goad kizellet,\nKollet gantan e goar, ne deo mui lugernus.\nO izelidigez, na pegen damantus !\nAnkounac’haet, siouaz ! egiz kalz a draou koz,\nWarnout, paour kêzik arc’h, ez eo kouezet an noz.\nPep tra a dle mervel… Uzan ’ra an arem.\nWar-lerc’h da oberour ne jom hano. Na glemm !\nEvit gwir, da zoare ha ne deo ket hor stad,\nPa zarc’hao ar gozni war hor bloaveziou mat ?\nAN DEN EVURUS\nE koun va zad-kaer, Per Grall.\nEun den evurus\n’Zo eun dra souezus…\nKoulskoude am c’hredit me am eus e gavet,\n’Vel gwechall hor Zalver en eur c’hraouiad loened.\nNi a gar ar re-man, hor breudeur izella :\nMet al labourer-hen, o c’har, sur, ar gwella.\nDeut an diskar-amzer, e-pad miziou ar goan,\nA-raok mont da gousket, e weler anezan.\nAketus, bep nozvez, d’ober en-dro d’e zaout ;\nN’am eus ket d’hon maeziou d’her rei d’anavezout.\nEur c’houlaouen rousin a zev er waskerez\n’Keit ma leun o rastell gant kempennadurez.\nGoude-se ’kreiz ar c’hraou, sounn, e zirec’h kroazet\nAmlavar e chomo, e zaoulagad paret\nWar e brenadennou a wel o tont da vad :\nSantout a ra outo gwir garantez eun tad.\nBremaik en e wele e kavo ar repoz.\nPa vano moredet, pa hunvreo en noz,\nE welo e ounner tostaet d’he zermen,\nAr c’hole war ar poent d’ober lamm-chouk-e-benn .\nA bep eil e spered dre e gousk a nijo\nD’e wreg, d’e vugale, d’e loened tro-ha-tro !\nEul Leonad koz en e zouarou\nEur zulvez d’abardaez, e maeziou Sant-Kadou,\nE-tal ar mengleuziou, e gorre ar madou ,\nGant eul Leonad koz, e raen eun dro-vale.\nVa faeron, den a bouez, a gare kalz dale :\nDouar, loen, amezeg, ’oa vitan digarez\nDa ober eun ehan it meuli e barrez.\nWar dailher e gazeg, lorc’hek ’taole e zorn,\nHag an oc’hen oazus ’zirede a bep kom ;\nEr parkou ed ha kaol en eur vralla e benn,\nE pare e lagad war drevad an ervenn.\nKemend a levenez en e gêr a gave\nKen n’oa den eürusoc’h egetan er mene.\nKLOC’H AN HAILHONED\nKuzet a-dreg eur c’hleuz, he c’houef rouz war he fenn,\nEur wreg ’zo o c’hedal, gwastet gant an anken,\nHe gwaz da zont er-maez eus an ostaliri\nE-lec’h m’eman breman oc’h eva cholori,\nDibreder diouz e zaout, hep nec’h ouz e dïad,\nO c’hoarzin, o krozal, oc’h ober e govad.\nE-pad an amzer-ze, er ger e vugale,\nHag ar re goz gant doan a c’hortoz fin an de.\nDa zerr-noz, dizeblant, e kemeront o c’hoan ;\nSell trist ar gozidi, sioulder ar re vihan\nA zo eur rann-galon evit an neb o c’har,\nPa zant krizder ar boan o laka dilavar.\n’N eur chechat war e gorn, e weler ar sakris\nO kuitât e lojeiz, o pignat d’an iliz,\nNao pe zek eur sonet, hervez mare ar bloaz…\nBralla a ra ar c’hloc’h ’n eur blega e ziskoaz.\nA-us d’an holl gêriou e klever e vouez don,\nE notennou klemmus ’ziskenn e pep kalon.\nPoent eo mont d’ar gwele, deut eo eur ar bedenn\nWar hor maeziou didrouz, e kement ti kristen…\nRe alïes, siouaz ! em eus gwelet neuze\nAr vezvierien hanvet e Breiz « al lostou loue »,\nKarget a win-ardant, o trei du-man, du-hont,\nHag o treuzigella evel ma c’hellont mont,\nEus an tu deou da gleiz, evit gounit ar gêr,\nPa na zastum anê « Beg-e-dog »  en ti-kêr ;\nO sikanat o zud, o gwella mignoned…\nMa na vez chachadeg, Doue ra vo meulet !\nAn tan a vo lazet. Er c’hrevier, war ar plouz,\nAl loened a ehan. Ouz an daol, ’n e glabouz,\nPe o roc’hal kousket an ozac’h, mezo-dall,\nA ro en-dro d’ezan ar vezusa skouer-fall.\nKeit ma ouel e wreg paour, hep serri he lagad,\nD’he stad ken truezus, a wel o kaletât…\nAL LABOURER KOZ\nD’am c’henderv F. Cloarec.\nBemde, deut ar pardaez, renket en-dro d’ar c’homm,\nAr wazed a bile al lann o doa ezomm\nAr c’hezeg ’vit askoan, ganto en o daouarn\nMellou horziou dero, enveziet a houarn.\nEur wech, war e dreuzou, harpet war eur penn-baz,\nGant an heol o kuizat sklerijennet e fas,\nEul labourer uzet a seblante bomma\nAr muzul  d’an taoliou ’barz ar c’homm o koueza,\nP’e weljod o tostât daved ar bilerien\nHa rei d’ê dai c’houzout kouls ha d’ar zellerien\nN’oa netra er bed-main poaniusoc’h er gozni\n’Get beza dic’halloud da zikour tad e di…\nHag al labourer koz, brevet gant ar glac’har,\nGwanet ha damantus, a chomas dilavar.\nEr Prajou da vare ar ragain\nD’an Aotrou Moal.\nE miz eost, d’ar beure, e renken diblouza,\nEur fouet lemm war va brec’h, em dom eun tamm bara,\n’Vit mont gant va loened da beuri er prajou\nDre henchou doun ha lous, bevennet a bonchou.\n’Pa em beze, c’hoantek, va bara echuet,\nHekleo va mouez skiltrus e oad sur da glevet.\nEus ar c’hlizenn dener, eus a skignou an heol\nNe raen muioc’h a van eged eun oan eus teol.\nMa savfen diwezat, an anevaled kêz\nO deve kalz taodiou abalamour d’ar brez\nDa gommans ar c’hoariou : piked-round, nao-bugel,\nRedadeg, lostig-louam, dreist pep tra bransigell.\nMiz gwengolo deuet, krennet an deveziou,\nEus ar beure d’an noz e chomed er prajou ;\nGaneomp, mesaenen, ar c’hiz a oa neuze\nKas ar merc’hed d’ar gêr, war-dro eur ar c’hreiste,\nDa gerc’hat podou youd, bouedig laez pe zouben\nEn desped d’o vender atao debret kempenn.\n’Vit berrât an amzer, da goulz mern alïes,\nE laeremp, er parkou, patatez, karotez…\nKeusteuren ’veze graet ; amann ne vanke ket,\nHa, me hen lavar d’eoc’h, an diweuz a liped.\nPenaos tremen heb doan finvez an abardaez ?…\nO lakat da emgann loened dianavez !\nPebez dispac’h, Jezus ! am eus gwelet ’vel-se\nGant eul lagad seder, eur galon didrue !\nKoueza ’rae gliz pe c’hlao ; neuze ’barz eul lochen\nGraet gant skourrou haleg, golôet a raden,\nEn, em vodemp peurvuia, da zelaou eun den koz\nO konta marvailhou a bade bete noz.\nN’eus stad ebet gwelloc’h,\nN’eus amzer eurusoc’h,\nN’eo ket gwir, bugale ?\nRespontit heb dale.\nD’am Breur-Kaer, P.-M. Grall.\nD’an Diskibien a bellae\nDiwar e dro ar vugale\nE laras, eun deiz, hor Zalver :\n« Na zisprizit neb ’zo dister.\n« Hag aotreït d’ar vugale\n« Dont ha nesaat ouzin-me. »\nAr vugale glan ha gwirion\nA oa an tosta d’e galon !\nMistri, lakaet ho preder\nD’ober diouz kentel hor Zalver ;\nMistri, lakaet da dalvout\nAr gentel-ze dioc’h ho kalloud.\nGrit karantezus d’ar bugel\n’Zo fiziet einnoc’b da zevel.\nGwella hent da vont d’o ene\nKarout da vad ar vugale !\nKement-se a reas em bro\nEur mestr anavezet tro-dro.\nNeuze, eta, warlene,\nDa wengolo pe here,\nD’ar skol ’teuas paotrigou\nEus an holl gouinananchou.\nO mestr, p’o gwel goude lein\nOus ar c’hleuz harpet o c’hein,\nGwall-dristik evel oaned\nO deus o mammig kollet,\nA ziskouez e gunvelez,\nKerkouls hag e vadelez,\nDre gregi en o daouarn\n’Vit c’hoari Lostig-louarn.\nKerkent ar vugale ger\n’Vel pinted a voe seder.\nAntronoz, unan anê\nD’ar skolaer a dostae ;\nHag hep distro e laras\nAr geriou-man ken dinoaz :\n« Deus adarre ganimp-ni\n« Deus, eta, paotr, da c’hoari !… »\nSant Koz ar Feunteun\nD’an Aotrou Com, person Lennon.\nO tremeniad, salud, en de evel en noz,\nAr feunteun ’lec’h e vez unan eus hon zent koz.\nEno, tost d’an elestr, e sav e zremm varvek ;\nDa dud ar maeziou eo ar gwella amezeg.\n’Keit ma reno warno, en o c’hreiz, ’n o spered,\nAr reol heuliet gantan ne vo ket dilezet.\nE-barz en e neiz maen, dindan ar wall-amzer,\n’Giz eur c’houer  e c’houzanv glao, skorn, erc’h ha tommder.\nHenvel outan, eo bet eun den a galon aour\n’Vevas en izelder, peurvuia ’n eur stad paour.\nGant-se, dirag Doue, eo krenv da rei sikour\nD’an holl diegeziou ha da bep tamm labour.\nAotrou Person, c’houi ’oar, e-barz e ti Doue\nPep kristen a zeraou , a echu e vuhe,\nHag emoc’h o tastum hon zent koz prenvedet\nE palez an Hini o deveus azeulet .\nKen galloudus ez int e gloar e Varadoz\nMa hen digorint d’eoc’h gant o gwella bennoz.\nDa c’hedal, e kouskfet e-kichen ho kavell\n’Lec’h ez oc’h bet ganet, e-kreiz Kerne-Uhel,\n’Lech m’eo ganet ho re, ’lec’h m’eo marvet ho tud,\n’Lec’h ma vevit karet, ’lec’h ma talc’hor ho prud.\nD’an Aotrou Mocaer.\nA-ispilh ’harz e voger\nE klever ar mansoner,\nD’ar beure ’kana hep mank\n'Vel eur pintig war e vrank.\nPenaos na ve ket seder\nO sonjal ’man oc’h ober\nDa zaou zen nevez o neiz\nPe d’eur rummad o lojeis ?\nBena a ra ar mein rous\nGant e vorzol dibikous,\nHag o bernia ’n eur leda\nPri pe raz gant kil e loa.\nDa reiza e damm labour\nEn deus, evit e zikour,\nE skouer, e blomm, e neudenn,\nHa, pa vez red, e reolenn.\nMên, ha mên ’kresk e voger,\nDizamant d’an darbarer :\nAr paotrig n’en deus paouez\nKen na ve fin d’an dervez.\nSammet gant bec’h e sparfell\n’Renk kaout kalon ar bugel ;\nPeur eta en devezo\nEur mevel ivez d’e dro ?\nDistroomp d’hon mansoner :\nPa vez koulz ar peur-ober\nE stag ’beg ar siminal\nEur barr fao pe eur skour all.\nLaouen, a-us d’an douar,\nE-giz eur zant en e c’hloar,\nD’e zavadenn ’taol evez,\nMat ’kav e grouidigez.\nNeuze ’ever eur banne\nEn enor d’an ti neve.\nRa vo bennoz hon Zalver\nWar ober ar mansoner !\nSavet ez oun bet e Kerne\nE-tal mengleuziou ar mene.\nYaouankik ez oan darbarer\nHa da bevarzek vloaz tôer.\nBiskoaz n’ez oun bet laouenoc’h,\nE renkan hel lavaret d’oc’h,\n’Get pa lakis va zavancher,\nEur morzol en va gouriz-ler.\nAboue ’m eus graet meur a dôenn,\nD’eleiz didoullet o lochenn ;\nPignet em eus war vaneriou,\nKempennet d’ezo o zouriou !\nIliz va farroz hec’h-unan\nHe deus bet ezomm eus va foan !\nTal an tïez hag o fignon,\nDreist-oll araok sul ar pardon.\nHag a-wechou ar goueliou bras,\nAm eus gwennaet gant laez-raz.\nHa, koulskoude, o va breudeur,\nVa leve n’eo kresket nemeur.\nPaour oun ganet, paour e choman.\nSetu va flanedenn aman !\nEun devez michans, ma ve red\nD’in ganec’h goulenm va zamm boued,\nHo po sonj mat eus ho tôer\nHo tiwalle diouz gwall-amzer.\nWar lez ar roz, e-mesk ar gwez,\nE-pad ar bloaz ’vevan kompez.\nVa milin a zo er gwasked,\nEnni ’kavan an eürusted,\nDreist-oll pa ven war ar chaoser,\nVa c’hein harpet er sklotouer,\nO welet e rod penn an ti\nAn dour o ruilh ’n eur eonenni ;\nA-bell o tont ar portezer\nO c’houibanat dre peb amzer\n’N eur zigas d’in greun ar maeziad\nDa vala evit an tïad ;\nO sevel, pa deu an tommder,\nEr prajou gleb ar foenneier ;\nOc’h en em garga a vleuniou,\nEr gwaremmou, kein ar c’hleuziou ;\nPa deu mare ar yenïen,\nAr reo gwenn e strad an draonien ;\nWar nij strolladou houïdi\nO tiskenn em lenn da c’hoanvi.\nLod a gavfe hir an amzer\nMa rankfent ober va micher.\nAn dour a dremen heb ehan\nDre ar paliou e-barz ar c’han\nA gemenn d’in karout va stad,\nOber gant kendalc’h va zac’had.\nEvel-se me ’stag d’am labour,\nA-hed an de a ra bleud flour.\nPa ziskouez an noz hec’h askell,\nPa zao ar stered en dremwel,\nE kouskan, e peoc’h va ene,\nE goudor reier ar mene.\nAr fornier a zeu a-zâ\nEvit mont da geuneuta,\n’N eur zerc’hel eur forc’h houarn\nEn e zaouarn.\nHag e-pad ma c’hor e forn,\nWar an taoliou e pep korn,\nAr merc’hed, hervez ar voaz,\nA vesk o zoaz.\nKerkent ma vez an oaled\nHa rozellet ha skubet,\nWami ’teu d’en em renka\nLaret ’vefe en eur c’hiz\nMenec’h gwenn en o iliz\nOc’h azeuli o C’hrouer\n’Harz an aoter.\nPrim ar maen-forn ’vez priet,\n’Keit ma weler ar merc’hed\nO heja o zavancher\n’Benn mont d’ar gêr.\nDa c’hortoz ar boazadenn,\nAr fornier ’ra e gempenn,\nPa na zeu tommder e di\nE labour a ra er bed\nHep skuiza e damm spered :\nRed eo d’in, o va mignon,\nE penn e di ’tal al leur-gêr,\nDindan e lochen ar c’harrer\nA c’hortoz, dibres ha dizoan,\nMa sono ar c’hloc’h eur e goan.\nNeuze, pa dan e gorn-butun,\nEvitan ar vourc’h a zihun.\nKlevet a ra war an henchou\nKirri a storlok o rojou.\nKilviziet en deus o danvez ;\nD’o stumm, d’o oad e taol evez.\nEun de, ’n e gichen azezet,\nE voen gantan gwall-zebezet\n— « Selaou o ruilh karr Per Mevel,\n« O krozal hini Fanch Kabel,\n« Me a zo sur ’man en Dour-Bras\n« O pignat kezeg an Ti-Glas,\n« Hag o cherra en Hent-Haleg\n« Ahel merour Yann Lagadeg.\n« Dec’h e strakate bete noz\n« Er Vier kibou ar Porz-Kloz,\n« Ha diwezatoc’h, er Groaz-Hir,\n« Moellou pounner Ivon ar Gwir.\n« Paotrig, evidon pebez joa\n« Gallout bevan a-hed ar bloa,\n« Ha zoken e-pad va amzer,\n« Gant holl oberou va micher !\n« Hep o heulia atao, m’o gwel ;\n« Morse ne zilezan bugel !\n« Skoazella a ran pep-hini\n« Pa zeu toc’hor o izili. »\n« Pell e vevan diouz ar bed,\nPeurliesa hep gwreg ebet,\nEr c’hoajou teun a sioulder ;\nSetu va stad a c’hlaouer.\nN’em eus nemet eur mignon,\nPa lavarin ez gwirion :\nVa c’hi bihan Fistoulig,\nDiwaller va lochennig.\nGanen e kousk, e tihun,\nHep ma c’houitfe eur zizun ;\nPa renko va dilezel,\nE vo, sur, evit mervel.\nDiouz ar beure pa zavan,\nVa foullad a gempennan\nGant keuneud ha mouded kign,\nKen na ve round ’vel eur gouign.\nSouden ’weler ar moged,\nEvel hini eun oaled,\nEr c’hoad o pignat uhel\nO renta an oabl tenvel.\n’Keit ha ma c’hor va labour\nEm lavarfec’h c’houitellour,\nKaner soniou dudïus ;\nRak râl e kouez em diskouarn\nOuspenn speuniadur al louarn,\nPe hopadenn ar gaouen\nKlemmus a-us d’am zôenn.\nAn evned ’ra o neiziou\nPeurvuia war ar maeziou ;\nDoue n’en deus o c’hrouet\n’Vit ma vent er c’hoad kuzet.\nRal eta en nevez-han\n’Teu an eostig da ganan,\nDa lakat ar c’hêz glaouer\nDa zont laouen ha seder.\nBeva ’ran bepred sioulik,\nTremen a rin didrouzik\nHa d’am c’herent ha d’an holl ;\nDen… den ne ouelo d’am c’holl.\nEn eur c’hornig, er vered\nE-lec’h e vin douaret,\nNe glevin nemeur pedenn\nDigant eneou kristen. »\nMet gwez bras ar c’hoajou don\nA oa d’ezan ker mignon,\nDero, pin ha brugeier,\nA zalc’ho sonj ar glaouer !\nAN TROUC’HER GOUZER E MENEZ ARRE\nEur c’hroc’hen maout war choug e gein\nHag en eur podig pri e lein,\nEman war e droad\nEn e voutou koad\nGant e falz war goubl e vrec’h,\nO vont war e bouez d’an nec’h,\n’Lec’h ma renk ober\nE garrad gouzer.\nDioc’h-tu e krog en e labour\nE giz ar gwella devezour,\nKen e welit an drammou\noc’h ’n em astenn a renkadou.\n’Vel ’n aotrou Doue pa grouas ar bed\nE laka eur c’horniad etre pep pred ;\nSkei a ra war e vên\nGant e ziren\nO pebez eur dispar !\nE-unan hel lavar :\nHen eo ar roue !\nEvel-se e zevez a dremen\nHep ma loskfe eur glemmaden.\nPaour kêz trouc’her gouzer !\n’N em ober d’e vicher\nEo dlead an den fur....\nTe hen goar, m’hen assur ! ! !\nTENNER MOUDED YUN ELEZ\nD’an Aotrou Joncour, skeudenner.\nDa viz mae, mintin mad, en e veg eur c’hornig,\nHa dindan e gazell peurvuia eur balig,\nAlïes diarc’hen, e kerz war-zu ar yun\nE-lec’h ma vez kavet bep devez eus ar zun\nEn eun toull kailharek, kuzet beteg e choug :\nA-wechou ne weler nag e benn nag e c’houg.\nEun dro, en eur zistrei a vale e Forc’hen ,\nAnavezet e Breiz en abeg d’e dorgen,\nE c’hoantais klevet gant eun tenner brudet\nE petra e sonje en e boullig moudet :\n« — Me a vefe eurus m’em befe mignoniez.\n« Perag eta ez oun gwelet fall alïes.\n« Kemeret ’vit eun teuz, eur morian, eun touseg,\n« Gwall-gaset gant e-leiz, gant meur a vabouseg,\n« Beteg da eur va fred, pa zebran va zamm kreun,\n« War vord va zoull mouded pe e penn eur feunteun ?\n« En eur vro paour e koad, pet hebdoun, er goan,\n« A varvfe gant ar riou, ne boazfe ket o c’hoan ?\n« Me a garfe beva e-touêz ar-re-all,\n« Vel eun den a zoare ha nann eun aneval…\n« Breman n’em eus, siouaz !\n« Met dispriz, eur wech c’hoaz,\n« Ha ’vit kompagnunez ar sparfilli treitour\n« O plava misterius, pe evel eur barnour\n« Ar gerc’heiz dianket oc’h ehan war eun troad ;\n« O yudal en oabl briz eul lapouz divroad…\n« ’Vel-se, pa gouez an noz war gribenn ar mein glas,\n« ’Tilezan va labour evit mont d’an hent bras ;\n« Ha bep gwech ’n eur bellât gant mall diouz Yun Elez,\n« ’N em gavan dizammet ha leun a levenez ;\n« Drant, va fenn a zavan ; c’huitellat ’ran d’ar bed,\n« Kana a ran d’an nenv, mousc’hoarzin d’ar stered ! »\nFanch an Tachaouer\nEur wech ar miz, dre Gerne\nEz a Fanch war vale.\nHop, hop, hopik, tra la la,\nTra la la dira la !\nPep kêr ’glev an hopadenn\nGrêt gantan a-bouez penn :\n« Dastumit d’in ho hern koz,\n« Hag ho po va menoz ! »\nWar vrec’h e garr e tistro,\nP’eman echu e dro ;\nEn e zorn eur wialen,\nFreo, freo ’ra e azen.\nToull he dor ’n em gav Janig\n’Vit reseo he Fanchig ;\nJanig, e wregig tener,\n’N he lochen ken seder !\nRaktal e lavar he gwaz :\n« Dibri bara ’raimp c’hoaz ! »\n— « Prim ouz taol deuomp eta,\n« Da brenou ’vit konta !\n« Breman selaou, va den ker :\n« Tachou ’c’houler e kêr ! » —\nAntronoz, mintin abred,\n’Sav Fanch, leun a aked,\nTammou houarn kempennet\n’Zo en tan tremenet ;\nHa gret anezo bizier,\nRenket ouz ar voger.\nLaket e vezint kerkent\nE tachou a bep ment :\nTachou round hag a zaou daol,\nEvit servij an holl ;\nDa werza d’an ostizien…\n’Vito ’vo gwenneien !\nD’ar zadorn en o lojeiz\nE kontont ar moneiz.\nPrometi a ra Janig\nOber souben ar c’hig !\nTridal ’ra an daou bried\nEn eur vont da gousket.\nRa vo benniget o stad,\nMa pado o eurvad ;\nMa savint o bugale\nE gwir doujans Doue !\nEm bourc’h ez eus eur c’hereour\nA grog abred gant e labour\nE-barz solier e di bihan\n’Lec’h ’vez peurvuia e-unan.\nE zervez ’dremen war e skaon,\nRal e chom da baouez en traon ;\nPa renk lezel e vinaoued\nEo ’vit dont da zibri e voued.\nE lunedou war veg e fri,\nHa divorzet e izili,\nM’en deus neuze eur chikadenn,\nE kerz an neud en enebenn.\nEus peb ezomm ’oar an ampoent,\nN’eus troad na anavez e vent ;\nKen brudet eo ’vid e ijin\nMa ’z eo leshanvet sant Krepin !…\nE vrasa joa war an douar\nEo, echuet diou votez par,\nO lakat war dreuzou e di\nE gwel an holl da luc’hedi.\nKemer a ra, n’eo ket iskis,\nEur werennad gant e ostiz,\nHa ma teu ar gwin d’e domma,\nE kav kalz, neuze, da gonta.\nSonj en deus eus e vignoned,\nHa, ma ’z int d’ar vered kaset,\n’Welit e lagad o kwilc’hat\nHag e galon o tenerât.\nMar deu da glemm eus e vicher\n’Balamour ma kera al ler,\nE chal dreist-holl d’ar c’hiz nevez\nA dro penn meur a ostizez.\nC’hoantout ’ra d’ê beza gwisket\nEvel ma ouzoc’h, va faotred !…\nBale breman war vranellou\nHenvel ouz kerc’heized poullou.\nN’eont da stal ar c’hereour,\nNe c’houlennont gantan sikour,\nNemet da aoza talonou,\nPe nebeutoc’h c’hoaz a-wechou.\nTrist eo d’an hini ’n deus laket,\n’Pad hir-vloaveziou hed-ha-bed,\nE damm poan da wellât e stad,\nGwelet e labour ’tisterât.\n’Vid e eurvad va den poellek\nA lez an deiziou da redek :\nEn em ober diouz ar vuhez,\nSetu, m’hen tou, ar wir furnez !\nMartolod koz Menez Arre\nKarout a rae mont d’ar mene\nD’ober eun tammig tro-vale\n’N eur vralla, ’n eur dreuzigellat\nEvel pa glaskje roud d’e droad.\nWar eur roc’h ’vane azezet,\nE zell ouz mor Leon staget ;\nHa klevet a rae er pellder\nTrouz koummou o tremen en aer ?…\nEn deiz, pa jome ’n e diig,\nE rae mil ha mil micherig :\n’Vel-se e oa mailh da aoza\n’Barz eur vereuri meur a dra.\nDigaset e veze d’ezan\nPennadou korden kouezet klanv,\nAr funiou hag ar sugellou,\nAr c’habestrou hag an naskou.\nEnno e rae forz skoulmou krenn\nNe doamp ’vit lakat en hon penn.\nEur banne pe gwerz ar butun\nNe douche ken a-berz nikun.\nEnvor dispar, kerkouls teodet,\nWar ar marvailhou ’oa tûet :\n’Vel-se, pa gonte ’tal e di,\nE tostae meur a hini,\nDreist-holl ar vugale vihan\n’Zalc’he dirazan o alan…\nGantan em eus graet tro ar bed\nA-gevret gant va mignoned,\nWar ar mor Gwenn hag ar mor Du,\nAr moriou Bras hag ar mor Ru,\nPet gwech ejomp da Drafalgar,\nD’an Indez, da Vadagaskar !\nSingapour, striz-mor Majellan\n’Anavezen kouls ha breman.\nEvitan hon doa holl doujans,\nDiwall a raemp diouz e zroulans.\nYac’h ha seder evel eur pesk,\nBurzudus e oa en hon mesk.\nAr pez a genboueze, me ’gred,\nD’e uhelât en hon spered\n’Oa ’n e ziskouarn diou ruilhenn\nA lugerne ’vel arc’hant gwenn.\nWar e veno ’oant eun diwall\nOuz pep klenved hag ouz pep gwall…\n’Vit kaout e batrom penn-da-benn\n’Renkan komz eus e chikadenn.\nAdalek beure betek koan\nE jaoge butun heb ehan ;\nHa ni ’yae dre-holl ’n eur laret\nE oa eur c’horf krenv ha kalet.\nGant fouge hen kleve bep gwech :\nSe, va zud, n’eo ket eur gwall-dech.\nAR ZAKRIST KOZ\nEn eur zistrei war va c’hiz,\nE welan kalz kenvroïz,\nHag etrezo ar zakrist\n’N doa va furmet da gorist,\nA ziske d’in ’pad ar goan,\nKatekiz goude va c’hoan.\n« Tonton Laou » ez oa hanvet\nGant kement ’oa badezet,\nDougen ’rê eur bragou-berr,\nGwech chupen, gwech kroc’hen ler.\nA hend-all, e oa bihan,\nHag e vouez dinerz ha moan.\nE oad a oa ar penn-kôz\nM’hen c’halved « ar zakrist-koz ».\nDaoust d’e lagad berr-welet.\nLunedou ne lake ket.\nSouezus ’oa e vemor :\nAlïes, en e gador,\n’Lare d’eomp kentel ar feiz\n’N eun doare ken piz ha reiz\nMa chomemp holl estlammet,\nDirag kement a spered.\nNeuze ’ta, da di va veont,\nDeut an noz, e tleemp mont.\nNi a oa bugale dous,\nMorze ne veze gourdrous ;\nDiskouez ’remp d’hon mestr karet\nSujidigez ha respet.\nPa deue d’ober e gest,\nE pep tïad a oa gouest\nE oa digemeret mat,\nHag ive trugarekât.\nKoulskoude an den kaez se.\nAtao e peoc’h ne veve :\nEur vandennad hailhoned,\nPa veze an oabl goloet,\n’Bigne war c’horre e di\nDa ober jilivari\nDre leuskel diwar al lein\nDa zizac’ha, berniou mein\nHon lakae da grena,\nMeur a hini da ouela\nKredi a rae hon mestr kaez\nEz oa an anaon er maez,\nHag e lare gant kredans :\n« Goullomp eur o delivrans ! »\nEvid ar vad graet gantan,\nEpad m’eo bet er bed-man,\nEz eo michans gopraet :\n’Vit-se ’m eus kement pedet !\nAR « FACTEUR »\nNe harz na yenïen na glao\nD’ober d’ar memes eur e dro.\nKerzeta ra en henchou moan,\nAraozan eun tamm ki bihan.\nMeur a wech heman dre jilpat\nA ro d’anaout ’man o tostât.\nOc’h ober van dont da vale\nOuspenn eur plac’h yaouank neuze\nA gemer he stamm ’n he daouarn,\nMet he lagad hag he skouarn\nA daol evez ouz al leur-gêr\nDre belec’h ’teuio al lizer.\nAr « facteur », eun den avizet,\nA oar petra ’zo gortozet :\nEn eur dremen hep tamm paouez\nHer roio sioulik d’ar plac’h kaez.\nEr « facteur » ’laker ar fizians,\nEeun ’renk beza e goustians,\nRak, en despet d’an holl skoliou\nD’e-leiz ’tle lenn o lizerou.\nEzomm anezan alïes\nEn devez neb ’vev war ar maez :\nAr c’heleier, .. beteg an eur,\nHebdan, sur, ne ouife nemeur ;\nPriz ar viou, kouls hag an amann\n’C’houlenner e pep lec’h outan.\nN’eus deiz na vez pedet d’ober\nKommisionou e kêr pe gêr.\nPeurvuia ’vit bennoz-Doue :\nPiou en hon touez ne oar ze ?\nGwir eo e pep fest e tanva,\nHa d’ar bloaz nevez ’c’hell eva.\nGwelet eo ’vel eun den a di,\nZoken er vrasa mereuri ;\nEus pep rumm ’anavez ar stad,\nKemer ’ra lod eus o eurvad ;\nPa deuont da goueza e poan,\nAtao ganto ’vez a-unvan.\nGwell, moarvat, eget an noter\nE oar ezomm al labourer ;\nD’hen gouzout pisoc’h, ez gwirion,\nN'eus er barrez ’met ar person.\nPet gwech em eus kavet em bro\nAr « facteur », da zibenn e dro,\n’Harz eur c’hleuz o reiza timbchou,\nMoneiz, paperou ha konchou,\nA-barz ’n em ziskouez en emgleo\nMerket gant reolenn e vureo !\nBale bemdez, dre beb amzer,\nEo ar gwasa en e vicher ;\n’Vel se ’teu abred da ruza,\nZoken a-wechou da gamma.\nMet, pa renk goulenn chom d’ehan\nEvit lakat termen d’e boan,\nAn holl a het d’o « facteur » koz\nKaout, eun deiz, plas er baradoz.\nKlemmou ar C’hantonier\nGwechall me a veve em aez\nGant nebeut a c’hounidegez ;\nPrizet ’oan gant tud va farroz,\nNe gleven eur ger dibropos.\nD’am amezeien ’rôen dorn\nEvit an eost e korn pe gorn,\nWar an hent ne valee den\nHep kaozeal en eur dremen.\nBreman ’sell ouzin va nesa\nGant eul lagad yen peurvuia.\nRâl e kavan eur vouez klouar\nAn dishegar ’ren en douar…\nNe baouezer ken da ehan\n’Boe m’eo deut ar c’hirri dre dan ;\nEvelto kerz pep marc’h-houarn,\nHa gwech e kouez em diskouarn\nKomzou displijus, sotoni,\nGwasoc’h eget ’n eur marchosi.\nAn dereadegez ’n hon mesk,\nD’an meno, ne da ket war gresk.\nDaoust d’in da veza aketus,\n’Renkan gouzanv geriou flemmus.\nVa hent ’zo ’giz eur melezour,\nKen kompez ha strad eur c’han-dour.\nWarnan pep stern a c’hell ruilha\nHep kaout tamm aon da re-stronsa.\nEz gwir, va stad n’ eo ket uhel,\nMet atao e vo tud izel…\nHor Mestr d’eomp holl hel lavaras,\nJezus, hor Zalver, da Judas.\nEr bed-man, eun dra a zere :\nLabourat hervez hon dere.\nKarr ha karrigell ha ki kêz,\nVa c’hompagnunez er vuhez,\nGreomp fae war gement den sot\nHa dreist-holl war al lakepot,\nA c’hoapa va c’heiz kenseurted,\nBep tro p’ o devez re garget !…\nKimiad ar Pilhaouer\n« Dornet, krazet, en arc’h laket (Diou wec’h),\n« Va zamm eost ’zo dastumet ;\n« Bara o do va bugale,\n« Mont a c’hellan war vale.\n« Tra la la, la la la, la la la,\n« Tra la la, la la la, la la la.\n« Me a zammo arc’hoaz vintin\n« War va marc’h diou vaninkin ;\n« Abred, en hent me a yelo\n« Daoust d’an de, avel pe c’hlô. »\nPa voe savet ar pilhaouer,\nE lakas e voutou-ler ;\nGant e vaz dindan e gazell,\n’Laras : « yô ! » d’e gomper « Yell » .\nAr beure a oa trist ha treut,\nMet ar paotr ’vit ken nebeut\nA gane kerkouls ha nikun\n’N eur garga e gorn-butun :\n« Ac’han da goulz Kalagoän,\n« Petra ’rafen er vro-man ?\n« Trouc’ha tammou lann er menez,\n« A-wechou mont war zevez.\n« A-hend-all, stanka an tïer ;\n« Ze ’vat, n’eo ket eur vicher,\n« Ha goulskoude, va breudeur kez,\n« M’em bije ’n distera aez,\n« Ne dajen ket da bilhaoua,\n« Gwelloc’h eo kaout peadra !\n« Met perag eta damanti ?\n« Bevomp bepred dizoursi !… »\nNeuze e weler va den mat\nWar gein e loen o pignat,\nOc’h ober sin ar groaz buan :\nE wreg ’bedo evitan.\nE keit-se ’c’hrizinke Yellig.\n’Lïez e Leon  birvidig ;\nMont a reas d’an inkane :\nDa noz ’oa e Landerne.\nMengleuzier Sant-Kadou hag ar Gannerez-dour\nD’an Aotrou F.-M. Bléas\nDa c’houlou-deiz, bep beure,\nEz an e dounder Arre\nDre eur garr-hent moan ha treuz,\nToullet e-barz va mengleuz.\nKentoc’h ’vidoun e vez c’hoaz\nWar ribl ar poullou demc’hlas,\nAr gannerez hegarat\nO prederia he neizad.\nHeman, er bloaz tremenet,\n’N em gave ’n eur bern atred :\nDifenn ’raen e re vihan\nOuz pep nec’hamant ha poan.\nTristik ar vamm da genta\n’Nije en-dro ’n eur grena,\nNemet va damant d’he neiz\n’Greskas em c’henver he feiz.\nHag heb-dale, bep mintin,\nE veze laouen ouzin.\n’Boe ’vevomp ’vel mignoned,\nA-hed an de a-gevret.\nA-us d’hon penn ar sparfell\nA blav war he diwaskell ;\nNemet me ’oar gant evez\nDiwall va c’hompagnunez\n’Benn bloaz, mar plij da Zoue,\n’Raimp tiegez adarre,\nHa ma pella ’pad ar goanv,\nD’ezi me a zougo kanv.\nGANT AR VOUTAOUERIEN\nTremeniad dibreder, atao gant eun troad skanv,\nEm eus balêt em bro e-pad ar miziou hanv,\nD’an avantur Doue, em dorn eun tammig baz.\nEun nozvez e kouskis e goueled eur c’hoad bras,\nWar eur gwele skolpad, e ti boutaouerien.\n’Tronoz, da darz an deiz, an holl vicherourien,\nE-pad ma kempennent pe zivouedent ar fao\nA weled a dammou ha renket en o zao,\nA gleven o c’hoarzin, kanan pe c’houibanat.\n« Kenavo, mignoned ! » a rean ’n eur bellât ;\nHa, ’lïes, en eur vont ’hed an hent e lâren :\n« An eurvad, marteze, a zo en eul lochenn... »\nGwelet a ran va amezeg\nO c’houezi ’r vegin ’n eur brezeg,\nPeurvuia e vanchou tronset\nWar e zivrec’h gwaziennet,\nEn-dro d’e gorf eun tavancher\nPenseliet, graet a bell amzer ;\nNa bihan, na bras, stummet start,\nEn eur ger eun doare krennard,\nSed aze an envor am eus\nEus eun den yac’h evel ar beuz.\nEus ar boan d’ezan am eus graet\nC’houlennan beza pardonet.\nBugel, ’laren en eur dremen\n’Tal e c’hovel pe ’n he c’hichen :\n« Gwigour, gwigour, begin dorret !\nGwigour, gwigour, begin bourset ! »\nNeuze, ar paour kêz marichal,\nKarget a zroug, leun a wad fall,\nWar e dreuzou deut gant rezon,\nA doue, a grie : « Fripon ! »\nD’ar c’hog kerkent ha ma kane,\nE anvez prest a responte ;\nLeshanvet e oa « Kloc’h an deiz » ;\nDiêzet en deus meur a neiz,\nRak gwaz ’n e wele ’dlee chom\nPa zeraoue  skei war an tomm.\n’Pad an hanv, e zouben lonket,\nAlïes e tebre e bred\nE kostez e di war eur mên :\nHep kaozeal ’dremenje den ;\nHa, da eun eur, pa ’c’h aen d’ar skol,\n’Oan sur da glevet e vorzol.\n’Ti ar marichal e kaved.\nPa veze glao, tud dastumet,\nRenket darn eus e ostizien,\nNiver eus e amezeien,\nE-barz ’n o bruched o daouarn,\nPe o tana gant eun houarn.\nAn teodou, avat, ’yê en dro\nDiwar-benn kelachou ar vro.\nMa tibun ar merc’hed er stêr,\nAr c’hovel ivez ’glev traou kaer :\nBommou demeus ar re vrasa,\nMarvailhou ar re fentusa,\nRimadellou ha lavariou,\nPrijou ar marc’had, ar foariou,\nStumm ar c’hezeg, ar zaouteier,\nStad ar prajou, ar parkeier.\nE wreg a oa e holl sikour\nMet ’lïes er-maez ’doa labour.\nNeuze, ’vit rei dao war an tomm\nDa c’hortoz n’en doa ket ezomm :\nNebeut pe nebeut er penn-kêr\nPep-hini diouzomp ’oa skôer.\nSklerijennet ’weled ar c’hôl\nPa vezed e lec’h all ouz taol.\nAr goanv deut, e-barz e di kloz\nAn anvez sklintine bemnoz.\nSonj am eus penôs, d’ar zadorn,\nYaouank ’roen d’ezan an dorn\n’Vit lemma e filzier-aoten\nKlasket ’balamour d’o neuden.\nKonter dre natur, d’ar mignon\nE tizolôe e galon.\nEvel-se e klevis gantan\nAr pez a ziskuilhan aman :\nO tec’het ’oa diouz e vestrez\nP’e gavas e foar ar Fouilhez ;\nEur chechadig war e chupenn\nA droas tu ’vit tu e benn.\nKinnig a reas eur banne :\nHi hag hen mat en em gare.\nEur miz goude, stag da viken,\nE kouskent dindan he zôen.\nDre veva en eur aer noazus,\nPell diouz an heol madelezus,\nEn e wella brud e klanvas\nHa meur a viz en em stlejas,\nTenval e benn, holl dinerzet,\nAman hag ahont azezet…\nEun devez d’in e lavaras :\n« Na glemm morse war an trabas.\nTrist eo chom hep ober netra,\nHep gallout gounit e vara.\nEr bed ne deus ’met eun tenzour :\nHer c’havout a ri el labour…\nMa vije va ziad savet,\nMe ’c’houlennfe beza sammet. »\nAr maro ’skoas war e zor ;\nAbaoe eo chomet digor.\n’Lec’h, bihanik, war ar skabell,\n’Sec’hen ’wechou va diwaskell,\nEz eus breman eun ti bennak ;\nN’oufen ’ve outan den gwall-stag.\nMet ar c’hovel, bet dilezet,\nD’in priz ar vuhez ’deus desket.\nMarteze meur a hini all\n’Deus miret da drei en hent fall.\nAN TI-MENGLEUZ DILEZET\nD’an Itron Yann ar Born.\nAdreon torgenn Sant-Mikêl,\n’Welit a-hont en dremwel\nEun ti-mengleuz dilezet,\nE dôenn hanter-gouezet ;\nE zoriou a zo dister\nHag e brenestou hep gwer :\nOuto ma taolit evez,\n’Sellint ouzoc’h divuhez.\nKoulskoude e tostaït,\nHa roudou treid a gavit :\nEnnan pa vez gwall-amzer\n’N em c’houdor eur mesaer\nA glever o c’houibanat »\nE-keit ma peur e zanvad.\nAr paour kaez den n’eman ket\nHep gouzout ar pez ’zo bet\nEl lojeiz e-lec’h ma vez\n’Pad ar bloaz meur a zervez :\n« Aman, a lavaras d’in,\n« ’Vevas gwechall Kaourintin,\n« Mestr-mengleuzier Sant-Riwall\n« Brudet e meur a gêr-all,\n« A dennas kement tamm mên\n« ’Ra mogeriou pep lochenn.\n« E vugale p’oa marvet\n« Da foeta bro a oa aet.\n« Petra bennak na skrivont\n« Ger na d’heman na d’hen-hont,\n« D’o hano ’chomin leal,\n« M’hen tou, beteg ar bed-all !\n« Penaos o ankounac’hfen ?\n« Ar c’hosa ’zeskas d'in lenn ;\n« Gant an hini yaouanka\n« Ez ean da neizeta ;\n« O c’hoar ’garen a galon :\n« Klask ’rên beza he mignon…\n« Lavaret ’rafec’h ganin\n« Eur bater ’vit Kaourintin !… »\nGwelit anezi oc’h astenn\nEur goz torchenn\nE kuz an daol, a-hed eur bank\nE-lec’h hep mank\nAr vamm, ar verc’h hag ar vatez\nPrim a azez\nEn eur zisplega hep termen\nEtrezo ne ren ket atao\nEur gwir emgleo :\nAlïes e savont o mouez\nGoude ’walenner ar mezer\nHag hen trouc’her.\nPeurvuia ’vit se ’vez ezomm\nEus eur patrom,\nChupenn, jiletenn, bragou berr,\nDiouz ’pez a rêr.\nGraet ’vez d’ar verc’h dilhad nevez\nPebez evez !\nDek gwech e prederier pep tra\nDa nebeuta ;\nPe anez e klevfec’h o klemm\nEvit kaout d’ar paper espern\nDeomp d’an advern,\nPred ar c’hafe, gwella kavet\nGant ar merc’hed.\nNeuze ’vat ar gemenerez,\nWar he c’hoazez,\n’Vel eur rouanez war he zron,\nA ra eur pron :\nHe zeod ’n he genou o kerzet\nNe skuizo ket.\nBuan ’tremeno ar pardaez,\nHa traou, souez !\nA vezo kontet bete koan,\nHep tamm ehan.\nAr vicher a gemenerez\nN’eo ket diaes.\nGant m’he do bizïed dillo\nHa ma poanio\nNe gavo ’ti hec’h ostizien\nNep yenïen ;\nHag, evel ma ’z eo eur plac’h flour\nMa vev pell diouz pep gwall-amzer\nHa pep krizder,\nEviti e tiwan abred\nEur gwir bried.\nMar deo gwir lavar levriou koz,\nWar ribl an dour d’abardaez-noz,\nBoudiged ha kannerezed\nEn o c’hoariou ’vez kavet.\nDiouto n’eo stumm va c’hannerez,\nBez’ eo kentoc’h eur vamm a bouez.\nPa ’z a da zevezia d’eun ti,\nMa n’eo ket prest he dijuni,\n’Raio tra pe dra ’vit sikour\nMestr pe vestrez en o labour.\nGwelit breman he bouteg gwenn\nA zoug kompez war eun dorchenn :\nSioulik e tremen el leur-gêr\nHa ken didrouz e vo er stêr ;\nRak, ma vez ar c’hannerezed\nVa hini ’zalc’h he genou kloz\nDeus ar sav-heol beteg an noz.\nPe glouar pe yen an amzer,\nLaouen atao e teu d’ar gêr ;\nN’he do ket neuz eur zonerez\nN’ehan da glemm eus he devez,\nDa chala dalc’h-mat war he stad,\nO lakat an holl d’he c’hasât.\nDa zibri e vez gortozet :\nGant pep-hini ez eo karet ;\nKi ar vereuri e-unan,\nMa wel anezi ’tont d’he c’hoan,\nEvel ’vit lida he distro,\nPrim d’he diambroug a yelo.\nGoude ar pred e vez pedet\nD’azeza ’kichen an oaled.\nEno ’paouez eur pennad mat\n’Vel holl izili an tïad.\nC’houek e klevit he zrugarez\nPa vez paeet d’ei he devez ;\nKoulskoude, n’eo ket heb gouzout\nEo gwall-ziaes breman kavout\nD’hoc’h eila gwir zervicherien,\nZoken ’vit ’leiz a wenneien.\nMet hi ’vir ar gwella spered\nDemeus an amzer dremenet :\nLeal e chom d’an tiegez\nHec’h implije pa oa dibrez.\nAr ouenn-ze ne da ket war gresk.\nHe meulomp p’en em gav ’n hon mesk.\nEvidoun-me va c’hannerez\nA zo eur skouer a vadelez.\nMar he barnit eun tredemarz,\nGouezit eo hanvet Soaz Roparz.\nD’an Aotrou Even, Noter e Landreger.\n’Us da vouded ha keuneud moan\n’Tomm ar pilligou war an tan.\nAn toaz a zo war al leur-zi,\n’N eur vasin gouevr pe bodez pri.\nNe labour ket ar rozell c’hoaz ;\nAn hanaf a zamm ar c’hravaz.\nE tu pe du eus an oaled\nLard ha larderez ’vez gwelet.\nEn eur c’hornig war eur skabell\nEman o c’hortoz ar spanell.\nMet perag da ze taol evez ?\nSellomp ’ta ouz an aozerez.\n’Barz an tommder n’eo ket iskis\nE vefe e korf he hiviz ;\nNa zougfe ’met he broz dindan :\nHe micher ’zo eur stad a boan.\nHa, va zud paour, ar rumm nevez\nNe gar ket kaer aoza krampoez ;\nAon ’deus da veza mogedet,\nP’ eo gwir her renkan lavaret.\nHa muioc’h-mui ’mesk an hern koz\n’Kaver pilligou o repoz.\nE gaou ez afemp d’en em glemm :\nDalc’homp drant ha lirzin hon dremm.\nPetra ’dalv termal hep termen ?\nGwell eo tanva eur grampoezen.\nEvel-se ’ra ar mevel bras,\nHa, war e lerc’h, kalz re-all c’hoaz :\nAr bugel o tont eus ar skol,\nKement ’vez bemde ouz an daol ;\nMarteze meur a amezeg ;\nEnno ne gavin ket abeg,\nRak ’vidoun ’lipen va mourrou\nEn deiz ’tomme ar pilligou.\nMat ’veze dreist-holl ar c’hrampoez\nServijet e ti va mestrez.\n’Trezomp hon daou ’vezent rannet,\nEr memes asïet debret.\nGwel’t e vezan da c’houlou-deiz\nO kuitât didrouzik va neiz\nEvit mont da vordig an hent\nDa derri kailhastr a bep ment.\nNe ra nikun van d’am morzol,\nNe ra mouezig hekleo d’e dôl,\nHiboud va c’hunuc’henn hepken\nOuz va harpa em flanedenn.\nDirazoun ma jom eun bennak,\nEo eur bugel pe eun den vag ;\nA bed hini pa dremenont\nStlap ouzin sellou divergont !\nRak va micher, piou n’her goar ket ?\nGant an holl a zo disprizet,\nLakaet ’vez er renk diweza :\nEun denig an hini her gra !\nPadal er bed-man ’vit pep stad\nEo red kaout tud a gaion vat ;\nJezus e-unan hen diskouez :\n’N e yaouankiz e voe kalvez.\n’Vel ma ’z eus paour ha pinvidik,\nRe eurus ha re reuzeudik\nAtao ’welomp ’heul re uhel\nTud keiz a zo o stad izel.\nAn droug n’eo ket ar baourentez\nMet an dispi bag an dilez ;\nDa c’hortoz ma reno ar Gwir,\nHo pet dalc’hegez eur menhir.\nEr vuhez ’z oc’h eur pirc’hirin\n’Dle bale adal ar mintin\nOc’h en em ouestla d’e labour\nHa pedi Doue d’e sikour.\nEM BRO HA WAR-DRO\nD’an Aotrou Pennkêr.\nAr spern a-hed an hent ’lede o skourrou gwenn,\nAr parkou ’oa bleuniet dirazoun hep termen ;\nEr pellder e kleved o tihun ar maeziou,\nAn deiz o klask sevel ’oa leun a hunvreou.\nEurus e tremenen war garbont eur stêrig,\nPenn ha dremm distanet gant c’houez an êzennig ;\nNepred n’em eus merzet kement ’hed va buhez\nKaerded eur mintinvez ’pad an amzer-nevez.\nBiskdaz bugel laouen n’eo bet muioc’h boemet ;\nVa c’horf ha va spered holl ennoun ’oa lusket,\nPa zeuas ’n eur vodenn eun evn kaez da gana :\nC’hoant^t a reas d’in youc’hal : Alleluia !\nO mouez digevatal o saludi an de\nEz een va-unan da c’hortoz er mene,\nNag ar bleun, nag ar gliz, nag an dour o sourral\n’Vel da notenn dic’hed n’em lakas da dridal ;\nEnni ’felle d’in gwel’t gwelloc’h ’vit na glasken,\nAr pez am eus aboue poelladet da gelenn :\nO tiarogi an heol d’an tïeg e teskez\nNa c’houfed re abred staga gant an devez.\nPa weler ar c’houmoul war duchenn Sant-Mikael\nO redek heb ehan, douget gant an avel,\nHag oc’h en em leda a-us da Yun-Elez\nEvit gounit buan Botmeur hag ar Fouilhez,\nSur ar glao a gouezo, eur glao lous ha foetet…\nN’oufen netra tristoc’h em c’horn-douar karet !\nGlep-teil e teu an dud demeus ar parkeier\nHa prim ar vugale ’zastum ar zaouteier.\nDour a ruilh er porziou. Ar yer en em vodet\n’Zo dindan ar c’hirri, o askellou kouezet ;\nAr c’haz ’kichen an tan ; war an treuzou, ar c’hi,\nPa c’hoanta mont er-maez ’c’houesa savet e fri…\nAr wazed, petra ’reont ? kempenn binviachou,\nDrailha legumachou er c’hrevier, er c’hranjou ;\nAr re aketusa, o chorfou daoubleget,\nDa zoura o frajou ’ya buan, en eur red.\nTro-war dro d’an oaled, egiz evned eun neiz,\nPa zeu ar freskadur pe an deveziou leiz,\nAr wreg, ar vugale a c’hortoz poent ar goan.\nGoude ’vo d’o gwele kaset ar re vihan,\nD’ê o mamm a laro : « Klevet war ar prenestr\nAr glao o tivera. Ma vefec’h en eul lestr\nBrallet war ar mor doun, kaletoc’h ’ve ho stad.\n’Vit hon martoloded, pedomp Doue an Tad. »\nNeuze an dudigou d’o mamm en em unan\nDa c’houlenn o zikour gant Jezuz ha sant Yann.\nD’an Aotrou J. Philippe.\nKarout ’ran an avel pa c’houez dre ar gwez bras,\nPa lak war va zôenn da zansal ar mein glas,\nPa storlok dor va zi ; pa gren gwer va frenestr\n’Vel, e tremen ar Raz, gwern ha kerdenn eul lestr ;\nPa welan oc’h heja ar skourrou war ar c’hleuz,\nAn ed e-barz ar park ’giz eun aber e reuz ;\nPa zao, pa ziazez ar wagenn war al lenn ;\nPa bleg, el lanneier, ar brug hag ar raden ;\nPa vez ’us d’ar reier ar c’hoabr o c’haoliata\n’Vel eur stroll marc’heien a-du d’en em ganna ;\nBran, pig, kement a nij, douget e-barz ar vann ;\nKerzet ’ra va spered war o lerc’h en aer splann.\nDreist-holl epad an noz e plij d’in an avel\nPa ven ’korn an oaled o tomma em skabel ;\nO selaou he c’hlemmou, gourvezet em gwele :\n’Karfen gwelet evrus neb a zo war vale.\n’Vid ar vartoloded, evid an divrôad,\nA-wechou dic’houdor, evit ar paour hep koad,\n’C’houlennan gant Doue skoazell en o buhez ;\nEvit va c’henvroïz e kresk va c’harantez.\nEvel-se an avel a ro d’in da c’houzout\n’Tlean d’ar pez a vev gouestla va holl c’halloud :\nNe deus gwir levenez pa c’houzanv mab an den\nE korn pe gorn ar vro dienez pe anken.\nD’an Aotrou Monfort.\nSkleur ar mintin a luc’h war liven-gein Arre,\nGolôet gant an erc’h kouezet a-raok au de.\nDen er-maez, er menez ; ar saout ’lezer er c’hraou.\nAr parkou a chom mud, digeflusk an holl draou.\nAn oabl gwer a hinon ; ne c’houez banne avel.\nEr pellder ne glever ’met lenv ar gornigell.\nHiboud an dour er waz ’ziskouez hepken buhez ;\nWar veg ar bodou lann e kaver, o truez !\nAl lapouz enkrezet o krena gant an naon.\nAr bed ’zo sebeliet ’vel pa vefe e kaon.\nEn tu-hont d’ar c’hoajou ar brini a vandenn\nWar o eskell pounner a weler o tremen,\nO vont war-zu ar Yun ’vit kavout da zibri\n’N eur furchal en toullou prenved ha loustoni.\nDifoun war goad Mokun e sav eun heol gorrek\nA ra steredenni kribenn ar Roc’h Vechek.\nAr c’hloc’h bihan en tour en deus toniou klemmus\nA zins en eur vervel e mouez an Anjelus.\nAR C’HENTA BRAGOU\nEr mene, ar c’henta bragez,\nE pep parrez,\nA vez graet d’ar bugel bihan\n’Tro gouel sant Yann.\nNeuze ’kaver ebad en ti\nGwisket a-nevez ar paotrig,\nEn e zourn buan a grogo\nHag e gaso\nDa wel’t an holl amezeien,\nA gouezo stank e godellou\nLorc’hus ha drantik ha seder\n’Teuont d’ar gêr.\nMorse ne vez ’mesk ar rummad\nMuioc’h a stad.\nDINDAN AR GWEZ DERO\nGwechall, en va bourc’hig, e oa war ar leur-gêr\nPemp dervenn gantvloaziek karget a skourrou kaer:\nD’an hanv, en o disheol, e weled merc’hed koz ;\nD’ar zul, c’hoari boulou eus a lein bete noz.\nDindane d’ar pardon, da goulz ar foariou bras\nEvel d’an eureujou ha da veur a c’houel c’hoaz,\nTud yaouank a gaved en o c’huzuligou,\nSkoulmet o biz bihan, hervez boaz hon tadou.\nN’oa ket neuze ar c’hiz mont d’an ostaliri\nDa gemer bannac’hou ’vid en em regali ;\nDirag ar meneziou, e frankiz an dachen,\nEur garantez parfet ’n em doued da viken.\nPa zone kloc’h nav eur en horolach an tour,\nEur c’henavo tener, eur ger plijus ha flour\nA zistone leal e don ar c’halonou\nHa d’ar gêr e tec’hed leuniet a hunvreou.\nPep tra a dremen er bed-man, siouaz ! Eur gwall varrad avel c’houezas war ar vro hag a bilas teir eus ar gwezennou koz. Gwerzet voe ar pemp dervenn. Va c’hoar garet, evit kaout eun envor anezo a rank ober tumen siminal he zi nevez gant eun tamm koad trouc’het e dero unan eus ar gwezennou.\nEN-DRO D’EUN TANTAD\nWar gribenn ar menez, ar roc’h ’zo morgousket ;\nEn eun oabl digoumoul e lugern ar stered,\nHag aman, ’n eur gêrig, en dro d’eun tantad-tan,\nKouërien daoulinet ’veul an Aotrou Sant-Yann.\n« Me ho salud, Mari », lavar eur vaouez koz :\nHoll gêriz a respont e sioulder ar peuz-noz.\nO klevit, va Jezus, selaouit gant true\nAr bedenn a ziwan eus a greiz o ene,\nHa grit ma kendalc’hint e pep lec’h da zevel\nO c’halon hag o brec'h war-zu ho tron nenvel !\nLod a glask an eurvat er skïant, en danvez :\nVa c’henvroïz her c’hav en eur c’horn er menez,\nE touëz tud o c’hêr, izellek ’velto paour,\nMet laouen en o stad, daoust d’an diouer a aour ;\nE bolontez Doue e lakont o fizians,\nDidamall a bep droug ha glan o c’houstians.\nO feiz hon Gourdadou ! diouzit perak tec’het ?\nAr re deus da viret ne vezont ket nec’het.\n’Vito galv an Ankou n’eo ket eun eur a spont :\nBevaa reont er peoc’h hag er peoc’h e varvont.\nAR PLANTER GWEZ\nD’am breur-kaer, P.-M. Grall, mestr-skol er Fouilhez, eur planter eus ar re wella, en anaoudegez eus e vad-oberiou d’ar Vro.\nLavariou hon Tadou a ziskouez Breiz-Izel\nGolôet a lann bras hag a goajou uhel,\nHe c’hêriou, he maeziou, kloz ha dizavelet,\nHenvel ouz bokedou en eul lïorz savet.\nDizamant ouz o mad, perc’hennet lezirek\nO deus pilet o gwez e-giz tud ezommek ; _\nHa ne gaver breman, e plas ar brouskoajou,\nNemet kefiou dister en-dro d’an douarou,\nDifalbalennou trist ha sin a baourentez,\nE lec’h ma oa gwechall bras ar binvidigez…\nEun oan touzet, ’michans, ne gar ket er menez\nChom, ha pa na ve ken, er-maez hed eun devez ;\nPenaos hon parkeier, hep o c’hleuziou koadet,\nA vefe ouz ar skorn er goanvou gwaskedet ?\nAr planter her goar sur.... ’Vel-se eo aketus,\nPa drouc’h eur wezen goz, o tra kriz ha poanius !\nDa lakat en he foull eur blantennig yaonank\nA welit o kreski hag o tigemer brank.\n’Lec’h m’eo ral ar c’heuneud ’tisplij d’ezan bale :\nE blijadur eo kaout e pep hent eun ale,\nHag, en dro d’e barkou, gwez dero, pin ha fao,\nWar e brajou haleg, gwial, elo ha skao.\nPe geriou a c’hellfe komz evel an deliou,\nHa diski ar furnez ’gaver ’n o c’huzuliou ?\nPlanta a ra eta, rei a ra ali mat.\nE labour hag e skouer a zo da heuilh moarvat !\nKoulskoude, en eur-man, e klevjed trei da fall\nE ober talvoudek, gounidus, didamall ;\nHa n’eo ket lavaret ’n defe ’pad e vuhez\nDigant e genvroïz kalz anaoudegez.\nPetra ’ra ze d’eun den a zelaou e goustians\nO tisklêria d’ezan : « Kendalc’h ha bez fizians !\nAtao gra da zlead… Eun deiz e vo rentet\nDeus hon mad, deus hon droug eur gont sklêr ha pouezet. »\nE defot d’e nesa, ar vugaligou-noz,\nEn o c’hoari ouz troad pe e kleuz ar gwez koz,\nAr gaouenn dihunet hag an hoper klemmus,\nP’en em c’halvont d’an noz, goude an Anjelus.\nEvnedigou an hanv, o kana kantikou\nWar vegou ar gwez bras pe dindan o brankou.\nAn holl grouaduriou, seder, laouenaet\nDre m’o deus adkavet ar c’hoajou teo-wisket,\nEn em glevo hep mar , unano o moueziou\n’Vit goulen gant Doue, tener d’ar pedennou,\nDigeri d’ezan frank dor santel e Balez,\nE reseo kalonek en e Rouantelez.\nEn disheol da skourrou ar pin hag an ivin,\n’Lec’h ma teuv mignoned da blega o daoulin,\nDa c’hortoz, e kousko ’kreiz bered e barroz,\nEn e gêr, tost d’e di, e-kichen e dud koz.\nEno, ha deiz ha noz, a bep tu, war e vez\nE kouezo goustadig alanou flour ar gwez !\nDa Fanch-Mari Bothorel.\nPelec’h ’man an amzer ma vevemp er Porz-Kloz \nBugale a-gevret ’hed an de, ’hed an noz ?\nPelec’h ’man an amzer ma tiwallemp ar zaout\nE gwaremou Flagous gant peb a groc’hen maout ?\nPa c’hoariemp el leur, pa ’z aemp hon-daou d’ar skol,\nHa, da goulz an neiziou, d’ar parkou, ken diroll ?\nPelec’h ’man an amzer ma ’z oa leun hon c’halon\nA ganaouennou kaer, a zudi hag a zon,\nMa redemp pell du-hont, da Vrenniliz, Botmeur,\nSant-Herbot ha lec’h all, unanet ’vel daou vreur,\nMa tremenemp ’n hon bourc’h hon miziou hanv ken vag,\nLaouen ha dibreder ha diouz pep nec’h distag ?\nOuzimp-ni hon c’herent ’oa ken madelezus !…\nHa diskouez Vaemp atao ez oamp trugarezus ?\nPelec’h ’man an amzer ma na oa ’n hon buhez\nNemet joa da veva, heb anken, heb enkrez,\nMa pellae diouzimp, evel eur vogedenn\nKement menoz tenval a ziouane ’n hon penn ?\nMet perak hirvoudi ?… Ha n’hon defe abeg\nDa gerzet dizere, dizaon, sart ha nerzek ?\nNi a dle kentelia neb a deu war hon lerc’h,\nE gelenn, e zevel en eur stad krenv ha gwerc’h ;\nKaout ’vid ar vignoned, tremenet araozomp\nAr zell a garantez o deus bet evidomp.\nDalc’homp ’ta ’n hon c’hozni, beteg eur hon maro,\nD’ar c’halonder a ra enor mibien hon Bro !\nMignon, bepred war-zao ! ’vel rec’hier hon mene,\nDigeflusk ha fiziek e bolontez Doue !…\nKêr-Rolland e Brenniliz\nD’am c’henvrôad Yann Saliou.\nKêr Rolland, o kêrig, sonj ho peus eus an deiz,\nEun abardaez evel na gavin ken e Breiz,\nE teuas d’am ambroug bete hent va farrez\nEur plac’hig skanv ha flour, flamm ’vel ar Wirionez,\nA luc’he he lagad e-giz eur stereden,\nA ruilhe war he c’hein rodellou bleo melen ?\nDic’houzvez a zafar ha pell diouz ar gevier,\nGenel ha beva ’rês e c’houez al lanneier,\nBleunenn menez Arre soun ha soubl, krennardez,\n’N he stumm, en he giziou, eur wir Gernevadez.\nBale a rên ganti a-hed ar menez Gwenn,\nLuskellet dre he mouez, goustad, pleget va fenn,\n’Pad ma koueze warnomp bannou heol Gwengolo\nA roudenne al lann a liou hanter-varo,\nMa seblante plega d’ober d’ei allazig\nBodou brug ha raden, kouls bras ha bihanik.\n— « Karantez eun devez ! » — ’zonjen ’n eur gimiadi,\nHag e wasken he dorn ’barz ma tec’hen diouti.\nMui n’he gwelis,\nO tra griz !\nA-boan he doa\nPaouez, va fluenn,\nEn anken !\nGouelvan a druez,\nSav da vouez !…\nTud ha traou a gaver ha na dlefent tremen,\nMet para war ar bed hep diskar na termen.\nYaouank, me o c’hrede krouet evit padout,\nBeza atao karet, gallout atao karout !\nAlas ! en douar-man, zoken e pep buhez,\nNe deus hep drouk-kemmesk eun eur a levenez.\nPICREL GOZ O KEUNEUTA\nDre eun hent leun a bri e-lec’h ma peg e droad\nE tistro gant e zamm, goustadik, eus ar c’hoad.\nA-boan e vez gwelet ken hir eo ar brankou\nA bouez a-hed e gein betek kleuz e voutou.\n’Barz e horden geuneut e kerz evel eur vaot \nPe eul lestr o tostât gant evez ouz an aod.\nP’eo pignet al leur-gêr, arru tost d’e lochen,\nE tired re vihan a c’hoarie laouen\nDa zikour o zad-koz da zizamma e vec’h\nA gasont dre dammou en o c’hambrig d’an nec’h.\nEno eman ar vamm o poazat patatez\n’Vo debret bremaïk gant eur skudellad laez.\nDa c’hortoz ar c’hoziad a dan e gorn-butun :\nEvel-se, ’pad ar bloaz, e tremen ar zizun,\nEvurus o sonjal ’c’hell skoazella e di\nHa beza ’vid an holl eur skouer vat ’n e gozni.\n’Keit m’edo yac’h ha gren ’pilhaoue e Treger ;\nBreman, alas ! dinerz, e renk chom ’tro ar gêr.\nMet direbech e kousk ’n e wele dero koz…\nLabouromp eveltan beteg eur ar repoz.\nAR VERED KOZ\nSed aze ar vered ’lec’h yaouank e peden…\nPetra am eus kavet enni en eur dremen ?\nToullou digor euzus hâ beziou digompez,\nMein a-hed ar voger renket war o c’hostez ;\nGeot evel er prajou ; ar bodadou linad\nBa kalz a louzou fall bemde o ledanât…\nObeziou dilezet, ne weloc’h mui biken\nEn amzeriou da zont o plega daoulin den,\nRak dindan eur bloavez ’vezoc’h lod eul leur-gêr\n’Lec’h eo mestr ar boullou, ’lec’h e ren an danser !…\nAr groaz-veur hec’h-unan diouzoc’h a bellaor ;\nNetra ne zigaso meneg eus hoc’h envor.\nMet kredi ’ran ho po gant hor Zalver Jezuz,\nA-bell evel a-dost, eur zell karantezus.\nHa, ma vezit er vro buan ankounac’haet,\nMab Doue, e-giz kent, ’gendalc’ho d’ho karet.\nWAR VEZ EUR C’HREG YAOUANK\nDa envor Mari-Anna G.\nPetra eo ar vuhez ’met dispartiou garo\nDa c’hortoz ma tinto son lezou ar maro ?\nLennit, eta, kentoc’h ! En va bourc’h, eur bloavez,\nE laren kenavo, breman ’zo dek hanvez,\nPa gemeras va dourn eur c’hreg yaouank eurus,\nGwir vestrez-vereuri, karet, karantezus :\n« Ma varvan araozout, deus d’am c’has d’ar vered ;\nPiou, eta, am heulio ’met ar re ’m eus karet ?\nMe ’yelo d’az ambroug mar fellfe da Zoue\nE teufes da dremen e-keit m’am bo buhe !.... »\nDaou viz diwezatoc’h e rôer d’in d’anaout\nEur maro glac’harus o paouez c’hoarvezout :\nVa c’henvrôadez kaez, enor, skouer e fennkêr,\nJoa he zud, he farroz, d’ar vered a zouger.\nGanti, em c’horn-douar, e varve eul lignez\nAnvet a hir-amzer e kreisteiz ar menez…\n’N eur bedi war he bez, e kleven goustadik\nO son eur vouez krenus, hiboudus, disterik.\nMe ’gred e lavare : « Doun ez oa da c’hlac’har\nPa deuas d’it kelou ’oan kaset d’an douar.\nO ! kendalc’h da zonet, bep bloaz da vihana,\nPa zistroï er vro, aman da zaoulina.\nPell eo aet va c’herent. Pa vêr bet mignoned\nN’ez eus netra tristoc’h ’get beza dilezet.\nD’in ar vuhez ’oa c’houek ! Du-man, e ti va zad,\nNe gaven ’n e genver ’met amezien vat.\nGant feiz en deiz-da-zont ha kalon e pep tra\nE klaskis penn-da-benn ober ’vit ar gwella,\nOc’h esperout eur mab gant va spered c’hoantêt.\nPerak e barr va oad ez oun-me bet falc’het ?\nVa daoulagad serret ’welint mui an deiz sklêr :\nEvidoun da viken ’reno an tenvalder,\nAr venien, al latar, kement direizamant\n’Ra d’an den sebeliet kavout nec’h ha damant.\nEvidout pa chomez war va lerc’h er bed-man,\nBev pell c’hoaz gant da re… Pegement o c’haran !\nAr vuhez a zo mat… Ra vo miret da dud !\nKlemm ac’hanon ! marvet ! disher ! e-kreiz va brud !… »\nD’an Aotrou Leon ar Berr.\nBemdez, goude e lein, azezet hen gweler\nWar ar genta pazenn eus kalvar al leur-gêr,\nHag ar bedenn a zav eus dounder e ene\n’Seblant tremen er mein, divorfila Doue.\nMet prim ar paour kaez koz a zerr e zaoulagad,\nA vorgousk ’vel gwechall p’edo fin d’e dachad.\n’N e boelladou louc’het  e douarou bro Vreiz,\nE kendalc’h da zonjal o c’hortoz lost an deiz.\nHa pa deu ar mare d’ezan da vont d’e goan,\nE tiloc’h goustadik en eur stleja e boan,\nKroummet war e benn-haz, skuiz o veza bevet\nEur vuhez a labour he deus e dal krizet.\nNe zigemm er zizun ar yaou diouz ar gwener,\nN’en deus evit warc’hoaz ’met sellou dibreder.\nD’an Aotrou abad Désiré Goaziou.\nE-mesk ar skeudennou a gaera peb iliz,\nBravoc’h n’em eus kavet ’get person Bresnniliz,\nDen sounn ha galloudus gant eur c’horf kevatal,\nEur bleo hir ha melen, rouesaet war e dal,\nA goueze en e choug ’n eur ober rodellou ;\nEun dremm flamm ha livrin, ken tener ’n e zellou\nMa kreded war an neo lagad Doue paret\nP’e weled en aoter, e zivrec’h astennet.\nEr gador, ’vid ar pron, e vouez veulodïus\nA zigase da zonj eus hon Zalver Jezus\nO kentelia ar bobl war venez ar Jude,\nHervez ma tispleg d’eomp aviel sant Vaze.\nHarpet war eur penn-baz, peurvuia diskabell,\nGoustadik ez ea, eur breviel ’n e gazel,\nEtrezeg ar maeziou, war henchou ar barroz,\nHa d’ar gêr e teue, laouen, d’ar pardaez-noz.\nDreist pep tra e kare paouez er menez Gwenn,\nEvel gwechall sant Loeiz en disheol d’e zervenn ;\nEno en em rôe da c’houekter ar zelled,\nKollet en e zonjou war levr digor ar Bed.\nDirazan ’tirede en eur fichal o lost\nChas-denved ar grec’hien rak-tal m’e welent tost.\nAr maout, kouls hag ar c’havr, en o mouez enkrezus,\n’Wazonie en o c’hiz da zervicher Jezuz,\nHag a bep tu ha korn an diwallerien zaout\n’Zileze o farkou evit donet d’e gaout.\nBepred eur gontadenn ’zic’haoue o resped :\nHini eur c’hole du o lake da daol pled :\nAl loen kaez a goueze bep eil deiz e droug-zant ;\nEr prajou, eur mesaer, diskiant ha dizamant,\nP’e zantas o klenvel, e gasas d’eur wagren\n’Lec’h en em zifrete, ledan e vlejaden…\nAr person ’echue ’n eur boueza war bep ger :\n« Diwar seurt c’hoariou ne zeu netra d’ar gêr…\nEur wech e tiskouezas, dre skei gant eur spilhen,\nAr zon o vont a-hed nervennou eur pilpren ;\nEun dro-all gant e vontr e klaske pep penn-deiz :\nAr Reter, ar C’huz-heol, Hanternoz ha Kreisteiz.\nIstoriou ar seurt-se a blije, mar kredit.\nHag atao e kleved, a-barz ma ’z ae kuit :\n« Ar Feiz hag ar Skianchou a zeu a-berz Doue ;\n« O studia a renker an eil hag egile. »\nParfeted e ene, kunvelez e spered,\nE vrud, e zantelez ’oa ken anavezet\nMa n’oa kel souezus gwelet mammou kristen.\n’N o divrec’h bugale, digantan o c’houlen\nEvito e vennoz e pardoniou ar Vro.\nD’an dud koz e rente skanvoc’h eur ar maro.\nAr paour en e enkrez ’ankounac’hê e boan,\nP’e gave war e hent, habask evel eun oan,\nE zourn bepred dare da furchal en e yalc’h.\nNec’het p’en dije ket enni arc’hant a-walc’h.\n’Vit an dud ezommek, ar re ’weladenne,\nE aluzenn a oa eun « akt a Garante » !\nPet gwech re binvidik ’n o diêzamanchou\n’Dremenas e dreuzou ’vit kavout alïou !\nE gwirion, ne oa rumm e parroz Brenniliz\nNa geuzias d’e varo evel d’eur c’holl iskiz.\nAn Ankou e c’halvas e-pad eun amzer sioul,\nEun oabl sklerijennet, eun dremwel digoumoul,\nEun dervez dereat ’vit beach eun ene\nSur da reseo du-hont gwel an Aotrou Doue.\nDa veure, antronoz, e holl barrozianiz,\nKement e ambrouge, o kuitât an iliz,\nA glevas en avel a-us da Yun-Elez,\nDa goajou Kergeven, da reier ar Menez,\nEur voubouenn glemmus o lake a-unvan\nGant ar gerent galvet evit e dremenvan.\nAr Bed hag an Nenvou, ’n eun huanaden hir,\nA veske o glac’har ’vit gouela d’eun den gwir.\nEn eur pleg er menez e-lec’h hiboud an dour\nChapel gaer Sant-Herbot a ziskouez d’eomp be zour,\nKare evel hini kalz a ilizou-meur,\nGant prenestrou livet o tamouezi ar skleur.\nPe seurt hunvre a rez, o patrom al loened,\nDa zigas d’it o frof ’n eur laret eur bedenn\nEün evel o c’halon ha glan ’vel eur c’hlizenn ?\nKousket ’m eus ez kichen, en disheol d’an deliou,\nDindan ar gwez bodek, meur a wech en hanvou.\nGanez e c’houlennan, pa vezin tremenet,\nEun hunig dibreder. Plij, Aotrou, va c'hlevet !\nDa Lôeiz Guyomarc’h.\nN’eus e menez Arre gwelloc’h labourerien\nEget ar re a vev e-barz parroz Berrien.\nEun dudi eo o gwel’t, e-kreiz ar gwaremmou,\nO trei douarou koz, o lifrsmma bommou !\nLavaret e vefe Booz gant e dïad,\nDindan lagad Doue, en e bark oc’h arat.\nAr wazed lezirek ’zo dibaot  en o mesk,\nDibaot c’hoaz ar beorien, ha n’eont ket war gresk.\nE pep ti e vagont oc’hen ha kezeg mailt,\nN’eo ket int-i a werz an dra a-berz o zad.\nC’houek e kavont o bro ha c’houekoc’h c’hoaz o c’hlud :\nEvito n’eus eurvad ’met e-kichen o zud.\nEno, evel gwechall, e virer ar giziou,\nHa dre gant ha dre vil, da niver a c’houeliou,\nEn em vod kenvroïz ’vid azeza ouz taol :\nPedomp n’ez afe ket ar voaz-se war zistaol !\nPa veves gant da rumm, e brud da yaouankiz,\nE rene e pep kêr, e pep lec’h, ar seurt giz,\nEr Reuniou, Gêr-Nevez, bete Pont-ar-C’houzig .\nA-gevret e tebre ha paour ha pinvidig.\nEvel-se en da vro etre an holl dïez\nKerkouls hag er maeziou e weler unvaniez.\nEnvor an Amzer-goz a zo fur he derc’hel ;\nBez’ ez eo evidomp eur skouer hag eur gentel,\nEur gwir leve zoken, herez hon gourdadou ;\nMe hen laka e renk ar prizeta madou.\nAR GROAZ TEO \nD’an Itron J. ar Gac.\n’Kreiz an devalijen he gwelis er pellder,\nEur wech, en eur zistrei eus Berrien d’ar gêr.\nGoude d’in beza gwaz ha dibreder a-walc’h,\nE chomis sebezet ac’hano da Ginoualc’h.\nNa piou ’ta, o kavout, en eul lanneg da noz,\nDasprenour ar pec’her war c’horre eul lec’h  koz.\nA gredfe mont e-biou ’n eur gana pe c’hoarzin ?\nGwechall ne oa kristen na blegje e zaoulin.\nD’an Aotrou Yann ar Born.\nAn oabl a oa izel, al lanneier tenval,\nDa vare ar c’huz-heol, e parroz Sant-Riwall ;\nHag ar voren ledet a rae d’an douarou\n’Vel d’eun den sebeliet eul linser a zaerou.\nKoulskoude, e kleven endanoun kanaouenn,\nToniou frank pe seder ha meur a vouc’haden…\nPetra en em gave e dinaou ar menez ?\nPeurc’hraet ’oa al labour en ervennou panez.\nHeb dale, ’tal ar vourc’h e welen war an hent\nLabourerien o tont gant paliou a bep ment,\nPevar a drenv pevar, evel hor zoudarded\nPa valeont dre urz gant o mistri renket.\nDre o c’han o tason ouz riblou ar reier,\nHag o redek laouenn e-mesk al lanneier,\nE santis dirazoun o tremen ar Ouenn-dud\nA vevas her em Bro, hag a zalc’ho d’he brud !\nD’an Aotrou Baron.\nSant Kadou a vousc’hoarz a-us d’e velezour\nD’an dud e zarempred, ’c’houlenn gantan sikour,\nDreist-oll d’ar plac’h yaouank pa stlap eur goz spilhenn\n’Vit gouzout, moarvat, lod eus he flanedenn.\nDa biou dre e hunvre gant esperans pe spont\nNe deus ket c’hoarvezet goût an amzer da zont ?\nEur baourez daoulinet o laret he fedenn\nA ginnig an dour sakr a bare pep terzienn,\nA ro d’ar baotredou nerz en o izili ;\n’Vit he zrugarekât ha kent kimiadi\nE roïs eur gwenneg. Goullo e oa va yalc’h.\nKavit, Aotrou Kadou, va aluzenn awalc’h,\nHa diouz va ziegez harzit ar wall-avel,\nAr c’hanv, ar c’hlenvejou. Graet ma chomo santel !\nD’an Aotrou Henry, maer.\n« Aman, pell diouz an trouz\n« Hag holl safar ar bed,\n« Me a wel ar gwenan\n« Savet da c’houlou-de… »\nA ganed, eur sulvez, e-barz iliz Lennon,\nDa ziwez an ofern laret gant ar Person,\nE-pad m’en em stigne, skeuden hon Esperans,\nEus an aoter d’ar volz kounabren an ezans\nHa ma veske o zon evid an anjelus\nAr c’hleier skiltr en tour da vouez eur bobl doujus.\nHag ar peoc’h a renas er vourc’h ’hed ar zizun…\nO sioulder diskuizus ! Dudiusoc’h n’eus nikun !\nAzêt e-mesk ar c’hoad, pell diouz pep hent nevez,\nLennon a zo savet e-kichen ar menez.\n’N he harz en em gaver a-wechou tremenet,\nHep sonjal eman tost, na zoken he gwelet.\nEn em guzat a ra. Pet n’ouzont he hano !\nLavaret e vefe eun aod gwerc’h heb lano.\nN’he deus istor ebet. Graet eo he laouender\nGant tommder eur bann-heol ha kan an alc’houeder.\nEnni c’hoaz merc’hed koz ’welan o kegeliat\nGloan pe ganab tilhet ’vid ezomm an tïad.\nBugale a c’hoari ’n eur prad war ziribin :\nDaou anê a zo stag en eur c’hrogad gourin.\nWar ar c’hleuziou koadet ar gudon a c’hrougouz ;\nAvalou ’ra al lez  da veur a c’hrac’hell blouz.\nLeun a binvidigez eo he douarou tomm ;\nDirazo, souezet, oun bet gwelet o chom.\nSetu perak ’ve d’in Lennon o vousc’hoarzin ;\nAdveva ’ran eno va deveziou mintin.\nBuan ’teuio an eur n’ez kwelin ken ’lïes,\nMet atao, o Kêrig, ez po va c’harantez !\nAr Bleo Koz \nDont a rae da goulz koan, skoazellet gant e vaz,\nE dreid pounner a-stlej, eur bisac’h war e skoaz,\nDa domma ’tal an tan o c’hedal ar zouben\nA zebre gwall-ziaes, kement ’krene e benn.\nPeurvuia e chome dic’her war e skabell\nBeteg eur ar c’housked, pa zave ar mevel\nEvid e gas d’ar c’hraou e-lec’h e rêr e fled \nGant gwiskadou kolo a deil daou-gemented.\nAntronoz, mintin-mat, hep laret grik, didrouz,\nDa ergerzout ar vro e kuitae e blouz.\nEun dervez, er menez, azêt war lez an hent,\nE chapeled ’n e zourn, e varvas ’vel ar zent.\nEno, n’eus ket pell c’hoaz, ’n eur waremm waskedet,\nEun tammig kroaz sapin, gant e gerent laket,\nA zigase da zonj eus eun ene kristen\nGalvet gant e Varnour pa oa deut e dermen.\nN’her c’havan ken breman...... O envor ar Bleo koz,\nWarnout ’vel war bep tra e kouez linsel an noz !\nGWESTELL AN NEDELEG\nEr Menez eman ar c’hiz\nDa derri gwestell gwiniz\n’Tre mignoned ha kerent\nDa nozvez gouel ar Pellgent.\nN’eo ket en ostaliri\nE vez neuze ar c’hoari,\nMet ouz taoliou an ti-forn,\n’Tro e dan hag e pep korn.\nWar bankou ar gweleou kloz\n’Vez azezet kalz tud koz :\nDeut int da brena gwestell\n’Rento laouen pep bugel.\nGanto ’vo goueliet er gêr\nGinivelez hor Zalver ;\nDen n’he c’hredfe peurlidet\nMa n’en defe kouign tanvet.\n’Toull ar forn ar re yaouank\nA dor gwestell stank ha stank :\nAn hini ’deus ar bizenn\nA bê hervez al lezenn.\nAr paotr ampart ne vank ket\nDa fazïa ar merc’hed :\n’Vel-se ’vez taoliou digouez\n’Lak da c’hoarzin alïes.\nDirebech ’kavan an dra ;\nSe eo o joa da veva.\nHetomp ’chomfe buhezeg\n’N hor bro gwestell Nedeleg.\nAN DISTRO D’AR VRO\nD’am Mignoned divroet.\nO tremen er bed-man hon eus plijaduriou\nEr c’horn douar m’emomp mesk ar c’hrouaduriou,\nMet nikun anezo ne dalvez an distro\nA reomp bep hanvez da goulz an eost d’ar vro.\nEn hon Arre garo e-kenver ar rec’hier\n’N em gavomp a unvan gant dremm al lanneier.\n’Vidomp e van digemm : gwelit er gwaremmou\nAr gouzer, ’vel gwechall, astennet a zrammou ;\nAman bidebou friant ; du-hont, bandennou saout,\n’N o c’hichen o peuri tri pe bevar benn maout.\nDalc’helez an Amzer ne verzit gwell ’nep lec’h :\nD’o holl enebourien hon lorgennou ’zo trec’h ;\nEvel-se o skeudenn ’jom e deun hor c’halon ;\nAr boud ’zav diwarno ’n hon c’herc’hen a zason.\nPenn-da-benn d’hon buhez ar mene hon luskell,\nMoarvat muioc’h breman eget pa ’z oamp bugel.\nE wel, a-dost, a-bell, a ra d’eomp lenerât :\nWarnan ne gouez morse dizeblant hon lagad,\nHa, michans, mignoned, ho peus ’lïes laret :\n« Eurus an den a c’hell beva ’lec’h m’eo ganet !… »\nRoc’h sant Yann \nBeza emout atao, aze e lein ar c’hoad,\nNemet ne welan mui ez kichen roudou troad,\nBep bloaz barrou ilio a bign war da vemprou,\nAn dero hag an drez da guz ouz ar zellou.\nWar da zouar santel hemolc’hidi hepken\nA glask kefeleged dre an amzeriou yen,\nMet hini en o mesk ne venn stoui e c’hlin ;\nKentoc’h e c’hoantafent tremen en eur c’hoarzin.\nEvidoun e fell d’in klevet mouez ar re goz,\nBeza leal ’n o c’henver, kenderc’hel o menoz.\nAr pez a ra, Breiziz va breudeur, nerz hon gouenn.\nEo e kaver bepred e goueled hon c’herc’hen\nSpered hon gourdadou hag ene ar Gelted\nEvel eur pilprenn beuz er garreg diwanet.\nDIRAG MÊNHIR AR C’HLOASTR \nD’an mignon ker, G. Fauré.\n« J’ai visité la pointe de Penhir, formée de prodigieux pans de falaises de granit, pleine de rochers grandioses et déchiquetés, paysage sévère, rude et sauvage, qui parle à mon coeur. Point de déceptions, point de heurts ou de froissements comme avec les hommes, dans cet incomparable commerce avec la nature. »\n16 novembre 1920.\nWar an douar-labour e save an avel\nPa zellen ouz an heol goustadik o vervel,\nGoude eun hir-vale en eur vro digenvez,\nGoloët a reier, a goad, ’harz ar menez.\nEtre ar bed ha me en em gave kenson :\nNetra e deun va c’hreiz ne gleven o tason,\nAr mênhir ’zeblante eun teuz-noz o paouez :\nDindan an nenv nep kan, er parkeier neb mouez.\nEndra m’en em rôen ’velse d’ar zebezenn,\nSerr-noz a dostaas ’vel ’ra eun hunvreenn ;\nAn heol a ziskennas ; al loar e-giz eur voul\nA rede morlivet a-dreon eur stign koumoul.\nPa blavas dre he nij war eur skourr eur gudon\nO heja war he c’hlud ’vel manac’h o sarmon,\nHag o sellet outi e kaven eun eurvad\nBeva pell diouz an dud en eun hevelep stad.\nA-greiz-holl, er pellder eur vouez dous a gleven :\nHe galv doun ha klemmus a oa ’vel eun daskren.\nHa n’oa ket ar vouez-se mouez eur barez doaniet\nA rôe da veiza ez oa ankounac’hêt ?…\nWar e askellou flour e nijas al lapouz\nDa belec’h ez ae ’ta ker prim ha ken didrouz ?…\nWar an taol ’n em gavis neuze re unanik ;\nHa piou ’kreiz eur gouelec’h  n’en em varn disterik\nAn den n’eo ket krouet ’vit beva e-unan ;\nLezenn Doue ez eo : er Skritur hel lennan.\nHa kaer e vez eul lec’h er bed ma tremenomp\nKaeraat a ra c’hoaz, ennan pa ’n em vodomp ;\nDA ZERR-NOZ E HUELGOAT\nD’an Aotrou Herry.\nA-raok mont da veuzi er moriou islonkus,\nAn heol ruz er pellder a weler lugernus,\nDindan ar c’houmoul du ; hag an avel c’haro\nA fourgas en henchou strollou deliou maro.\nSetu eman an deiz aet da guz e Huelgoat…\nDifoun ha trist an Noz ’zo diskennet er c’hoad ;\nEn eur dremen, gorrek, e klev bod, plantennig,\nGwezen ha doureier o hiboudi sioulik.\nEus dounder ar stanken, linseliet a latar,\nE sav an hirnez c’houerv a vez gant pep diskar.\nO mare melkonius, da skleurennou toc’hor\nD’an Noz, en despet d’it, a beurzigor an nor !\nDa varo ’zo henvel ouz kimiad an ene :\nPa vez sonet e eur, e vennfe dont a dre,\n’N em staga en hor c’hreiz, derc’hel start d’ar madou\nNa gar ket kuitaat…, hag hen tra an Ankou !\nWar o Gwalc’h\nD’an mignon kalonek E. Thibault.\nAn ode digoret, ar biou, an oc’hen bras.\nWar eur linen renket, o bruched er yeot glas,\nA beur en eur bignat, sioul, da c’horre ar prad ;\nHag al loened bihan, pep-hini dioc’h e oad,\nA heuilh ar re gosa, evel ar vugale\nO zadou, o mammou, pa grogont da vale.\nPa zavont o fennou, glizen war o muzell.\nAn aezen o koueza eus toullou o fronell.\nE larfec’h, en o gloar, roue ha rouanez,\nO paouez, eur pennad, e-tal dor o falez.\nDindan an oabl skedus, pa dosta da greiste,\nGwrezus eo an tommder : bras ha bihan neuze\nE troad eur c’harz haleg a weler o c’hourvez\n’Vit daskiriat goustad, e peoc’h gant ar vuhez ;\nO lagad hunvreüs, kollet en o zonjou,\nAl loened dirazo a zell ouz an nenvou.\nE-keit-se, en disheol, eur paotr hanter-wisket,\nDidog ha divotez, ouz ar c’hleuz astennet,\nC’hoantek ha kalonek a zebr e damm bara…\nPegen eürus e oan pa rên ar pez a ra !\nVa Buc’h Velen\nEur pennad roït d’in va zelenn adstignet\nVit kana meuleudi d’am buc’h velen garet:\nAr c’haera aneval gant he c’herniel uhel,\nHe bleo flour, he zroad skanv ’vel hini eur gaerell !\nAr zaout laosket er-maez, penn-da-benn en henchou\nE vleine ar vandenn betek kled ar parkou,\nMa c’houeze avel dreut, d’an hini gwasketa\n’Kerze, pleget he fenn, dizehan da voueta.\nEn deiziou brumennet, dreist-oll pa goueze glô,\nE welen anezi, ken trist hag ar maro,\nO vont dre harz ar c’hleuz d’eur wrimenn c’holôet\nEvit kavout an tu da veza disglavet.\nPed gwech, pa oan paotrig, ’vit senti ouz va zad,\n’M eus he dizarbennet, o kredi ober mat ?\nNeuze va loen feuket en e zao a chome\n’Vel da glemm war e stad… E petra e sonje ?\nPiou ive ’laro d’in perak, da boent an êst,\nEm c’hase d’ar ragain ? Eus an dra-ze ’oun test,\nPell-zo, gant ar maro eo aet va buc’h velen,\nHa koulskoude he neuz ’zo engravet em penn.\nAn Oc’hen er Feunteun\nHeuliet gant eun den koz pevar ejen melen\nA welis er garhent goustadik o tiskenn\nEvit dont da zoura ’goueled penn-kêr al Lab ,\n’Lec’h e vez alïes gant al loened diskrab.\nAn amzer a oa yen ; an oc’hen morzennet\nA zoube dïegus o muzell en dour-red ;\nKoulskoude, ’vel kustum, o mestr karantezus\nA c’houibane d’ezo war eun ton aketus.\nPa zavjont ’n eur c’houeza o genou glaourek,\nPa ziskouezjont d’ar chleuz o fennou fronellek,\nE klevis an den koz sioulik o laouenât\nDre ma wele, moarvat, e loened o wellât.\nAn eil hag egile, goude meur a ehan,\nA zistrôas d’ar c’hraou… Deuet e oa poent koan.\nDISTRO AR ZAOUT\nPa weler ar moged\n’Us da diegeziou\nAr zaout a zigaser\nDa bep kêr.\nOc’hen ha biou teziek\nKouls ha leueou bihan\n’Vit doura e poullou\nWar-lerc’h ’vez eur plac’hig\nPe, a-wechou, ar vamm\nGant he stamm.\nHa, keit-se, en oaled\nGant eun geuneuden-dan,\nE poaz koan.\nDa Salomonig Laniel.\n’Vit pep loen ’vel pep den ez eus ’pad ar vuhez,\nA-berz e zant patrom dishenveledigez :\nHeman a zo karget da zervija ’n aotrou,\nHennez da labourat ’liesa er parkou :\n’Vel-se marc’h Salomon , dre geinenn sant Herbot,\n’Zikoure er maeziou, a rae enno e lod.\nE hano ’oa Moji : livet ez oa e gwenn :\nBeza ez oa tolpez hag ouspenn korbezenn.\nM’am eus eun envor vat, e teue eus Landi\n’Lec’h m’e werzas e vestr, koueriad e Ploudiri.\nMet petra a ra ze ? Em bro eo e renkit\nGwelet Moji er stern vit gouzout e zellid :\nE Kerberou-da-Nec’h, ’pad tri bloaz warn-ugent,\nEr memes mereuri e kerzas war bep hent ;\nZoken n’oa er barrez na bourc’hiz na tieg\nN’en doa e implijet ’vit eur chareadeg.\nAr parkou, da genta, a jomche sebezet.\nMa na glevjent : « Moji ! » e tu pe du hopet.\nKerkouls ne gerc’hed maerl ha ne raed douar koz\nHep na veze Moji ’n abaden bete noz.\nMoarvat ec’h anave e holl dalvoudegez,\nRak, pa stanke eur marc’h e Sao-Bras ar menez.\nMoji a zistaged da lakal en e blas,\nHa ma taolfec’h evez, — n’eo ket me hen kavas, —\nEz oac’h sur da intent en e c’hrizinkaden :\n« Petra ’z oc’h, kezeg keiz ? Netra en va chichen ! »\nNeuze ar vugale ’rôe d’han tammou kreun ;\nEvitan, ’n o zogou e klaskent dour feunteun.\nKen habask ’oa outo m’o douge daou-ha-daou.\nSonj, o Salomonig ! pignemp warnan er c’hraou !\nSonj c’hoaz penaos, eur wech, bleinet gant da dad-koz,\n’Tiskenne er roudou ’keit ma oad o c’hortoz,\n« Hast affo, momeder ! » a laras da yontr Yann.\n— « Ro peoc’h, ’ta, glabouser ! » a glevas ker buan.\nMuioc’h-mui an tad-koz e loen mat a gare ;\nLeun pe c’houllo e garr, morse n’hen re-gasje.\n’N eur goza a-gevret e voe eur gwir zudi\nO c’havout o kerc’hat e parkou tost d’an ti\nLegumaj pe velchon, en hanv, evit ar zaout.\nTro-ha-tro e kleved : « Chom ’ta, va breur, va maout !…\nHag, en e garantez, hen loske d’ober droug,\nDa zivega ar c’haol a zamme war e choug,\nAr pez a lakae atao, ar baotredou,\nPa zistrôent d’ar gêr, da gonta kalz bourdou.\nAn tad-koz da respont, en eur vont d’e wele :\n« Pa wennao ho pleo ’furaot marteze.... »\nEr maeziou, hen gouter, pa ve oajet an den,\n’Vit al labouriou bras n’hen goulenner mui ken.\nEr c’hiz-se an tad-koz hag e vignon Moji\nNe raent, eun tamm ’zo, ’met traou en-dro d’an ti.\nDinerzet ha treutêt, kollet gantan e vrud,\nMoji a dremene, melkonius, difounn, mud…\nEvel eur penedour… Kamma a rae gwasoc’h,\nDiesoc’h e vouete, hag ivez nebeutoc’h.\nN’ouzon perak eur wech e komzed, goude koan,\nD’e gas d’ar c’hivijer da echui e boan.\nKerkent ha ma klevas an tad-koz ’zalc’has penn :\n« O la, va zud, goustad ! ’Vit kaout, priz eur c’hroc’hen\n« Me a rofe ma marc’h da gontell eur c’higer !…\n« An dra-ze, kredit mat, ne vo graet em amzer.\n« Bevet en deus aman : aman ’vo douaret,\n« Pe me ne vin doujet !… Klevet ho peus, paotred ? »\nDiwar an devez-se, en eur park, ’tal an ti,\n’C’helled en eur dremen gwel’t Moji o peuri,\nGwall-gastiz, hir-vlevek, nemet war e fesken :\nEnni ’doa ar zugell merket doun he rouden.\n’N e gichen ma savjed hep sonj divrec’h eur c’har,\nRaktal en em lake ’lec’h n’en doa bet e bar…\nEn eur gerzet d’ar skol hen galve pep paotrig,\nHag outo al loen paour a zelle klanvidig.\nEur mintin her c’havjod en ode o peukat…\nDirag e vestr mantret e serras e lagad.\nAntronoz, er c’hovel, ne gomzed ’met a ze :\nHoll o doa ’vit Moji eur ger a garante.\nAR VRAN GOZ\nAn dremwel a oa glas, an amzer a oa yen\nPa welis o nijal, ’us d’an hent o tremen\nWar e eskell pounner, eur wech, da ziskar-deiz,\nEur malvran koz louet a vê da glask e neiz.\nPa ’n em gavas ’n o zouez, laouen e genseurted\n’Zaludas e zistro ’n eur goagal unanet.\nKousket a rênt goude evel an evnigou\nE goudor an avel a zec’he ar skourrou,\nHejet ha kemmesket… O kuzat eun heol gwenn\nA vougas eun oabl trist ’barz an denvalijenn.\nEno ’plij d’in gwelet stroll eun tiegez mad\n’Ziskouez e levenez, deuet d’ar gêr an tad,\nPa vez peurc’hrêt gantan, e labour talvoudus,\nHadet an ervennou ’n eun douar frouezus\nHag a gemer war-lerc’h en o gweleou kloz.\nEr peoc’h hag er gwasked, eun nozvez a repoz.\nDa Yvon Joncour.\nKerc’heiz, war ribl an dour, difinv hag enkrezet,\nHa da vuhez ’vefe beza atao e ged,\nHeb esperans da gaout eur c’horn douar dister\nE-lec’h ma tiskuizi da eskell, dibreder ?\nA-boan ’vez diskennet war c’horre eur palud\nM’hen dilezez affo en abeg m’az kwel tud,\nEvit nijal a-bell ha zoken hep paouez ;\nKoulskoude n’ez out ket, ’gredan, divrôadez.\nGwir eo, an hemolc’her a zo d’az re trubard,\nHag outan alïes ec’h eus da ziwall start.\nPeur, eta, loen aonik, e welimp er bed-man\nEspern an dinoazder ’vuntrer kement breman ?\nDa lod a zo beva er yuniou digenvez,\nHa c’hoaz ’renkez eno bepred teurel evez ;\nEvidout tost d’an den n’eus ’met deiziou garo\nKen ’deuio d’az samma Perc’hen treut ar Maro.\nBOC’HIG-RUZ SKOL MOUSTERUZ\nD’an Itron Mocaer.\nE skol merc’hed Mousteruz,\n’Weler eun dra souezus :\nEur boc’hig-ruz, noz ha deiz,\nA ra enni e lojeiz.\nD’ar beure, pa gav digor\nAr prenestrou pe an nor,\nE nijo e-barz ar porz\nPe war douar al lïorz.\nEchu gantan klask e voued,\nE klujo war ar gloued,\nHag e kano, peurvuia.\nO bravat alleluia !\nMeur a wech e-pad ar skol\n’N em lako war benn eur zol ;\nMud e jomo da selaou\nAr vestrez o konta traou.\nO pigosat eur werenn\n’Vit ’vo lezet da dremen,\nE vez er-maez ar mignon\nPa glever gervel : « Itron ! »\nDa vare ar yenïen,\nPep bugel a dap kelien,\nPrenved, buzug munudik\nEvit maga al loenig.\nE kalon ar skolaerez\nE sav ive levenez,\nO c’houzout ’man al lapouz\nE-pad an noz kousket dous.\nNeuze ’lïes e lavar\nAr geriou-man ken hegar\nA ziskouez d’ar vugale\nEur skouer vat, e gwirione :\n« Gwechall e voe ken tener\n« Ouz korf Jezus, hor Zalver,\n« Ma tlefe beza meulet\n« E kement korn ’zo er bed ». \nVA C’HI FISTOULIG\nHa bez’ e oa va c’hi eus eur ouenn vat pe fall ?\nN’oufen hen diskulia, pe ra vezin-me dall !\nKentoc’h e oa bihan, etre melen ha gwenn,\nGant diskouarn bechek  hag eul lost bigornen.\nAr pez a ouzon sur, e oa eur gwall-skraper,\nDoujabl d’e genseurted, enebour d’ar c’hicher,\nBoued ar gorden, fallakr, danjerus d’an estren.\nHep beza lamm deut-mat gant an amezeien.\nOuspenn-zé, dic’hailher, dantet er c’hoariou ;\nPel bragou ne fregas en hor plijaduriou ?\nEvit se e tapas kalz a daoliou botez ;\nHa ganen-me, goude, ’voe fest ar skuberez…\nAr mammou a glemme, alïes hep rezon !\nGant an holl dorfejou e samment va mignon :\nMar kaved, e penn-ker Fistoulig ar Porz Kloz ,\nEur chupen dibastel, Fistoulig ’vije kaoz.\nBloaz dek ha tri-ugent, o bloavez a anken,\nA erc’h, a frim, a skorn, n’az ankouaïn bihen !\nAr Brusïaned fall a zismantre va bro ;\nHepken e kleved komz eus gwastadur tro-dro,\nD’ar beure ’hed an deiz, e-pad an nozveziou,\nEn tïez, er c’hêriou, kouls ha war ar maeziou.\nDioueret a beuri, hep foenn, kolo, en noz,\nAl loened o-unan n’o doa ket a repos :\nEvit o distruja er parkou, er prajou,\nAr bleizi treut naonek ’zileze ar c’hoajou,\nA viz du da c’houevrer, va c’hi tamm ne gouskas ;\nEr porz, er prad, el leur, a bep tu e harzas.\nEun nozvez, goude koan, e c’hromellas meurbed.\n’Lïes e voe klevet o tont d’e graou ’n eur red.\nAntronoz n’her gwelis.... En deveziou war-lerc’h,\nE kavjod e groc’hen er c’hoad e-mesk an erc’h.\nMervel ’vit difenn\nMadou e berc’hen\nA zo eur skouer-vat\nDa heuilh e pep stad !\nNOUEL HA GALV\nNOUEL LORANZA VIHAN\nD’an dimezell Coroller.\n« Kanomp nouel, nouel, nouel !\n« Ganet eo Jezuz, hor Zalver,\n« Ganet eo Jezuz, hor Zalver ! »\nA gane Loranza seder,\nPa ’n em gavas he gwaz er gêr ;\n« Laou Vras », devechour eus e stad,\nMet pell, siouaz ! eus eun den mad !\nDreist pep tra d’ar zadorn da noz,\nPe derc’hent eur Gouel a repoz ;\nTouchet gantan e damm moneiz,\nEn davarn hen laoske e-leiz.\nEr gêr e veze ’vel eur c’hi,\nPa na gouske war al leur-zi.\n… « Kanomp nouel, nouel, nouel !\n« Ganet eo Jezuz, hor Zalver !\nPa ’n em gavas he gwaz er gêr.\nO welet ken bras levene,\nE wad a drôas beh dale,\nHa d’e vaouez kez Loranza\nE rês eur zabad ar gwasa :\n… « ’Pad ma tigorez da c’henou,\n« Me a dorr ma c’horf er parkou !\n« Goulou ha tan a fell d’in-me\n« Kent evit ma ’z in d’am gwele ;\n« Ma n’em eus dioustu eul lipad,\n« Bremaik, truilhen, ez po bac’had !… »\nKerkent hag en devoe komzet,\nAr wregig paour a zo lopet,\nHa stlapet war ar pondale,\nKerkouls hag he holl vugale.\nKalz, en he lec’h, ’dije klemmet ;\nMet e toull he dor e kleved :\nEn eur zellet war-zu ar Groaz,\nAr re vihan a ziskanas :\n« O gwir Doue, Mabig Jezuz,\n« Ouzimp bezit karantezuz !… »\nA-boan m’oa echu o feden,\nE peur-dremenas o anken ;\nSkôet betek fonz e galon,\n« Laou Vras » a c’houlennas pardon !\nWar dreuzou e di, diskabell,\nTenerêt evel eur bugel,\nE zaoulagad leun a zaerou,\nE laras dirag an Nenvou :\n« Va Doue, me am eus pec’het…\n« Da viken ra vezoc’h meulet !\n« M’hen tou da Noz an Nedeleg :\n« ’N do ken « Laou vras » droug ouz e wreg.\nChom e Breiz-Izel\nDa L. Lalouet.\nPa gousk ar c’han en neiz, pa zon ar c’hloc’h en tour,\nAn heol ’welan a-bell war-nes kuzat en dour,\nAr blênen vorennet, ar roc’h gwisket e moug,\nEr menez e klevan ar baotred o youc’hal,\nE-giz ar Gelted koz, en amzeriou gwechall ;\nEn-dro d’an torgennou, mouez al lern o c’hannat\nO kas ar c’honifed pe war roudou eur c’had.\nMe a zant an avel c’houez an douarou koz\nA ra pep tra gwelloc’h, a lavar d’in en noz :\n« Er-maez eus Breiz-Izel ’vi atao eun estren\nDilezet, divrôad, hirnezus da viken ! »\nHUNVRE HA GWIRIONEZ\nD’an abad Nicolas Mevel.\nEun ti koant, er gwasked, e strad eun draoniennig,\nE-lec’h o hiboudi e klever eur wazig,\nHag o kana lirzin an evned er glazur,\nEo hunvre meur a varz. Va hini n’eo kel sur !…\nD’in eun dachenn izel, golôet gant ar gwez.\nDiwallet gant kleuziou, plantet a zrein, a zrez,\nA zo pouezus meurbet… eun ere d’am spered ;\nEnni en em zantan evel en eur gaoued.\nMe a garfe beva e gorre ar Fouilhez\nEvit gwelet bemde, da beb eur, va menez,\nVa bourc’h, he zour, he c’hoad, koumoul o kuruni\nKribell an torgennou ; an heol o lugerni\nWar vrug ar gwaremmou ; ar moged o pignat\n’Us d’an tiegeziou ; an den o labourat ;\nSao mintinoc’h an, deiz ; eun gridienn doun da noz ;\nDindan an oabl hedro kenvroïz o repos.\nEno e ve brao d’in beza ’korn an oaled\nO selaou ’vel gwechall rimadellou oadet,\nKontet gant ar re goz ’n eur jestraoui goustad\n’Pad ma kouezo warno tro-dro sell pep lagad.\nDaoust d’ar glao, d’ar yender hag ivez d’an avel,\nDa e vo d’in kavout, azêt en eur skabell,\nD’abardaez va buhez, eurvad war an douar,\nGant gwir beoc’h an ene, sonjezonou dispar.\nVA EC’HOAZ DIWEZA \nEurus ’z oun er bed-man, c’houek ’kavan ar vuhez,\nKalz levenez am eus o veva ’n ho touez ;\nKoulskoude pa varvin, p’ho kuitaïn, tud ker,\nE tec’hin hep nep klemm, fiziek ha seder ;\nRag ’vidoun ar maro n’eo met eun disparti \nKen na zeuio an deiz d’eomp d’en em unani.\nDa eur va zremenvan, ’vezin eta dispont.\nE Doue e kredan hag er vuhez da zont.\nVa lakit da ec’hoaz e bered va farroz :\nEm menez ken karet mat e vo ar gortoz…\nPa gouezo va fried ken tener evidon,\nHe ledet em c’hichen, m’ho ped a greiz kalon…\nSavit hepken warnomp eur groazig keltiek,\nBenet e mein ar vro en eur roc’h kantvloaziek.\nD’an Aotrou Guillerm, Pontivy.\nAlïes e sonjan en Amzer dremenet,\nHa n’eo ket ’vit keina ha beza enkrezet,\nHogen ’vit klask enni danvez eun nerz nevez\nDa ober gwelloc’h-gwell, e-keit em bo buhez,\nDa heuilh ar gourc’hemen rôet d’eomp gant Doue,\nPa lavaras d’ Adam n’hallche dibri bemde\nNemet dre c’houez e dal betek pred ar maro…\nEul lezenn dalvoudus, dispar war va meno !\nRak, e pep karg hag oad er glac’har hag en doan,\nEl labour ’m eus kavet eul louzou trec’h d’am poan\nPaouez da boelladi ’pad ma c’hellomp ober\n’Zo tec’hout ’raog an eur, bout dleour d’an amzer.\nTenzor sakr ha prizius da viret gant aked,\nMa c’hoantaer beva atao en eürusted.\nSeul startoc’h eo an deiz, seul vui ’renkomp harza :\nKoueza el laoskentez eo ar skouer ar falla !\nGwir herez eur penn-ti hag e wella kentel\nEo deski d’e holl dud, servijer ha bugel,\nN’eus trevad dre zilez. A hend-all, e pep stad,\nPegen c’houek eo klevet o lavaret eun tad :\n« ’N eur dremen er bed-man em eus graet va dever :\n« En tu-hont d’ar maro r’am bo peoc’h ar Zalver !\nE goudor Roc’h ar Feunteun\nE Gwele ar Ramzed pe e Stankenn an aod\nEr prajou da varc ar ragain\n↑ Inspiration poétique\n↑ Da lavaret eo ar Zaozon a reas da Vreiziz tec’hout diouz Breiz-Veur, o bro genta.\n↑ Traon ar menez\n↑ Digoret e 1913\n↑ E menez Braspartz.\n↑ Er Fouilhez.\n↑ Glac’harig eo ar ger reiz.\n↑ Eul loen a ra lamm-chouk-e-benn pa wella buan ha pa zeu da dalvout diou wech ar priz ma ’z eo bet paeet.\n↑ Em bro, an holl douarou.\n↑ Leshano an archer\n↑ Bomma ar muzul, battre la mesure\n↑ Eur payzant\n↑ A gommans\n↑ E Brenniliz.\n↑ Hano e varc’h\n↑ Bro ar c’hezekenned\n↑ Pa gomanse\n↑ Er Fouilhez\n↑ An Aot C.\n↑ Maeziou eus Berrien\n↑ E Berrien\n↑ Maen soun m’edo ar c’hiz gant Breiziz koz sevel anezan war ar beziou. Da genta e verked warno eur groaz. Diwezatoc’h e voe savet ar groaz war benn al « lec’h », hag e teuas ac’hane ar « Groaz keltiek ».\n↑ E Lennon, ar gwez-avalou a zo stank en-dro d’al leuriou, heg a led o brankou a-us d’ar berniou plouz.\n↑ Les-hano eur paour eus Kommana.\n↑ Gwele rez, « grabat » e galleg.\n↑ E koad ar Fouilhez.\n↑ En Uhelgoad.\n↑ Merour e Kerberou-da-Nec’h er Fouilhez, marvet er bloavez 1890.\n↑ Diouz m’ eman brud, en dije gwechall eur boc’hig-ruz sec’het e vruched gwad hor Zalver astennet war ar groaz.\n↑ Va ziegez.\n↑ Ar repoz diweza.\n↑ « Kreiz ar vuhez » a lavare ar Gelted.\nAdtapet diwar « https://br.wikisource.org/w/index.php?title=E_Menez_Arre_ha_war_hor_maeziou/a-bezh&oldid=157195 »\nKemmoù diwezhañ degaset d'ar bajenn-mañ d'an 24 Meu 2020, da 19:48.


Download 800x480 2014 Lamborghini Huracan LP 610-4 (LB724) supercar e wallpaper\nThis is the 800x480 image preview. You can save it on your device. - gabuntuh